5 Ucapan Hebat Pemimpin Negara Yang Mengubah Dunia

Seorang ahli politik walau secekap dan sepandai mana dia sekalipun, reputasinya pasti lebih tinggi sekiranya dia turut sama mempunyai kebolehan sebagai seorang orator yang baik - mempesonakan pendengar yang ada sambil berupaya menggerakkan masyarakat melakukan sesuatu yang tidak pernah berlaku.

Dalam sejarah dunia sudah banyak ucapan-ucapan pemimpin dunia yang dikatakan menjadi definisi kepada perubahan sistem sosial yang mengubah nasib ramai orang. Berikut adalah lima ucapan yang pernah disampaikan diakui memberikan impak paling besar pada dunia setakat ini.

Mahatma Gandhi terkenal sebagai seorang yang mengamalkan sifat pasif dalam corak politiknya, walaupun dia seorang ahli politik yang disanjung tinggi khasnya di negaranya sendiri. Terkenal sebagai seorang yang anti keganasan serta sangat mementingkan kebenaran.

Semasa zamannya aktif ketika dunia berada dalam keadaan huru-hara berikutan tekanan perang, masyarakat India yang ketika itu diperintah Britain seolah-olah dipaksa menyertai perang melibatkan Britain ketika Perang Dunia kedua. Usaha untuk membebaskan negaranya daripada cengkaman Britain menjadi agenda utama Gandhi, dengan langkah mengadakan bantahan secara aman bagi menuntut kemerdekaan menjadi saranan beliau.

Pada 8 Ogos 1942, Gandhi bangkit menyuarakan pandangannya mengajak masyarakat India bersatu. Kesan daripada ucapan beliau, Kongres India meluluskan cadangan yang dinamakan 'Quit India Resolution' pada hari yang sama namun jalan menuntut kemerdekaan masih panjang. Individu yang terlibat ditangkap dan dihumbankan ke dalam penjara namun ucapan Gandhi telah berjaya menyatukan masyarakat India untuk bangkit. Pada 15 Ogos 1947, India mengisytiharkan kemerdekaan mereka. (rujukan)

Sering dibayangi suaminya, Presiden Amerika Syarikat Franklin D.Roosevelt, Eleanor Roosevelt adalah wanita pertama USA selama lebih 12 tahun. Terkenal sebagai seorang yang pendiam tidak menghalang Eleanor menjadi seorang ahli politik dan aktivis hak kemanusiaan yang disegani.

Selepas kematian suaminya, Eleanor dilantik sebagai ketua delegasi USA ke PBB. Ketika inilah usaha beliau yang paling terkenal mula membuahkan hasil. Selepas melihat sendiri kesan perang dunia pada masyarakat, Eleanor bekerja keras bersama pasukannya menyiapkan draf yang kini dikenali sebagai Deklarasi Hak Kemanusiaan sebagai cadangan kepada PBB, dalam membendung keganasan daripada terus berlaku.

Pada 9 Disember 1948, Eleanor menghadiri persidangan PBB di Paris, menggesa semua negara anggota menerima cadangan yang terkandung dalam deklarasi tersebut. Pagi esoknya - PBB meluluskan cadangan beliau yang sehingga kini menjadi teras kepada pembangunan sistem sosial masyarakat seluruh dunia. (rujukan)

Membesar dalam sistem yang mengamalkan pengasingan hidup serta pekerjaan berdasarkan warna kulit, Nelson Mandela sedar nasib masyarakatnya tidak akan berubah selagi mana mereka tidak mendapat kebebasan sepenuhnya.Bertindak sebagai pemimpin kepada Kongres Nasional Afrika, Mandela sudah berjuang sekian lama serta pernah ditangkap beberapa kali.

Dalam satu perbicaraan yang kini menjadi legenda masyarakat Afrika Selatan pada 1964 di Rivonia, Nelson Mandela berdiri dihadapan hakim bukan untuk membela diri, tetapi memberikan ucapan panjang selama 3 jam berkenaan pandangan beliau serta hala tuju negara mereka yang lebih baik. Mandela dengan jelas menyebut bencinya beliau dengan sistem apartheid yang diamalkan serta perlu digantikan dengan sistem yang lebih adil pada semua.

Ucapan panjang itu tidak menyelamatkan Mandela daripada dipenjarakan, namun kata-katanya telah menyatukan sebahagian besar orang Afrika Selatan sehingga terhapusnya sistem apartheid di negara mereka. 27 tahun kemudian, Mandela dibebaskan daripada penjara pada tahun 1990 kemudian dilantik sebagai Presiden Afrika Selatan pertama berkulit hitam. Ucapannya yang kini digelarkan sebagai 'ucapan I Am Prepared to Die" kini menjadi inspirasi kepada masalah rasisme yang masih berlaku di seluruh dunia. (rujukan)

Salah seorang tokoh paling berpengaruh dalam gerakan kemanusiaan, Malcolm X yang beragama Islam memberikan ucapan yang terus diingati sehingga kini pada 3 April 1964 di Cory Methodist Church, Cleveland, Ohio. Dalam ucapannya, Malcolm X menggesa agar masyarakat kulit hitam Amerika Syarikat untuk bangkit menjalankan hak mereka sebagai pengundi dalam sistem sosial yang dikuasai masyarakat kulit putih.

Ucapan yang diberikan itu membuka lembaran baru pada gerakan Malcolm X sendiri, kerana ucapannya itulah yang meletakkan beliau sebagai pemimpin masyarakat yang disegani oleh semua bangsa dan agama, bukan sekadar seorang pemimpin masyarakat Islam di kawasan tersebut.

Menyelar tindakan kerajaan Amerika Syarikat melakukan segregasi mengasingkan masyarakat kulit hitam, ucapannya didengari lebih 2000 orang memberikan semangat kepada mereka untuk mula memilih pemimpin yang lebih menjaga hak dan kepentingan secara sama raya. Usaha Malcolm X menyedarkan komuniti kulit hitam untuk tidak bergantung harap kepada orang kulit putih membantu memelihara masa depan mereka, menyebabkan masyarakat yang sebangsa dengannya mula menitikberatkan hak mereka sendiri sebagai warganegara negara yang mereka diami. (rujukan)

Perkataan 'I have a dream' atau 'saya ada impian' seringkali disebut dalam ucapan-ucapan, tak kiralah dalam mana-mana peringkat sekalipun. Martin Luther King Jr. merupakan seorang paderi yang menjadi ikon kepada gerakan kemanusiaan yang berlaku pada era 50-an dan 60-an.

Terkenal dengan kepetahannya bertutur, Martin mula melibatkan diri sebagai seorang aktivis membela nasib masyarakat kulit hitam Amerika Syarikat yang pada ketika itu masih diasingkan semasa menaiki bas, tempat duduk restoran dan juga tandas khas yang ada hanya untuk mereka.

Pada 28 Ogos 1963, selepas mengetuai beberapa siri protes terhadap kerajaan bagi mengentikan isu rasisme, Martin berdiri dihadapan 250 ribu orang di Memorial Lincoln menggesa hak sama rata diberikan kepada seluruh masyarakat Amerika Syarikat. Ucapan beliau pada hari tersebut diletakkan sebagai ucapan terbaik pernah diberikan dan impaknya terus diperkatakan sehingga ke hari ini. (rujukan)


10 Produk Tidak Berkaitan Automotif oleh Pengeluar Kereta Terkenal

Sesetengah syarikat pengeluar kereta seperti Mitsubishi terlibat juga dengan pelbagai cabang perniagaan lain. Perkara ini adalah sesuatu yang biasa dalam bidang perniagaan untuk mempelbagaikan produk. Sebagai contoh, Lamborghini pernah menghasilkan telefon pintar dan ianya tidaklah begitu menghairankan.

Terdapat beberapa lagi syarikat kereta yang terkenal di mana mereka menghasilkan barangan lain yang tidak ada kena mengena dengan produk utama mereka. Berikut adalah 10 syarikat pengeluar kereta berserta produk 'unik' yang dihasilkan:

Chrysler adalah sebuah syarikat yang terlibat dalam pelbagai jenis sektor, lebih-lebih lagi sewaktu Perang Dunia Kedua. Mereka terlibat dalam pelbagai pembinaan kenderaan tentera, enjin pesawat, penambahbaikan radar, peluru berpandu, roket angkasa dan yang paling pelik mungkin adalah siren serangan udara.

Siren yang dihasilkan adalah siren jenis outdoor yang digunakan ketika berlakunya era Perang Dingin. Siren ini dibina dari tahun 1952 sehingga 1957. Siren serangan udara yang dihasilkan Chrysler ini digunakan oleh kerajaan Amerika Syarikat di beberapa buah negeri yang terpilih. Malah sehingga hari ini, terdapat beberapa bangunan dan menara pengawal yang masih menyimpan siren ini. (sumber)

Audi secara tradisinya terkenal sebagai pengilang kereta mewah dari Jerman namun begitu, syarikat ini juga telah mereka dan menghasilkan meja foosball. Meja foosball mewah yang dihasilkan merupakan antara yang termahal di pasaran. Studio Rekaan Audi dengan kerjasama Leonhart (rakan produksi) telah menghasilkan meja foosball edisi khas dan hanya terhad kepada 20 unit sahaja.

Inisiatif aneh oleh pengeluar kereta gergasi ini mungkin hanya sebagai salah satu kaedah pemasaran. Meja foosball Audi yang begitu mahal ini dijual pada harga RM66,262 ketika dilancarkan. Audi memaklumkan bahawa ia memerlukan pertukangan teliti selama setahun semasa proses menghasilkannya. Produk ini sememangnya menjadi contoh kepada kejuruteraan dan pertukangan halus yang dimiliki oleh Audi. (sumber)

Tahukah anda bahawa syarikat Toyota juga membina rumah kediaman? Ramai yang mengetahui bahawa pengeluar kereta dari Jepun ini mempunyai jualan kereta paling laris di dunia namun sangat jarang yang mengetahui tentang perniagaan rumah mereka. Ini sebenarnya adalah salah satu bidang perniagaan mereka yang tidak melibatkan automotif dan ia telahpun berjalan selama lebih 40 tahun.

Toyota membina pelbagai rumah mewah yang cantik di serata Jepun. Syarikat ini menggunakan pendekatan yang dikenali sebagai "Skeleton & Infill" dalam membina rumah mereka. Toyota mula membina rumah sejak 1975 lagi. Setakat ini, rumah yang dibina oleh Toyota ini hanya boleh didapati di Jepun sahaja dan harga setiap unit bukanlah dalam kategori mampu milik. (sumber)

Kita tahu bahawa Bentley adalah pengeluar kereta mewah British yang terkemuka di dunia tetapi ramai yang tidak tahu bahawa mereka juga menghasilkan perabot rumah. Bentley sememangnya mempunyai sejarah yang lama dalam pembuatan bahagian dalaman kereta yang terbaik.

Kerjasama Bentley dengan syarikat Club House Italia, iaitu sebuah syarikat perabot rumah mewah telah menghasilkan satu ciptaan yang berkualiti tinggi. Club House Italia memang terkenal kerana banyak menghasilkan perabot untuk jet peribadi, kapal layar, hotel mewah dan juga rumah.

Kini kedua-dua syarikat gergasi itu telah bergabung dan menaikkan standard perabot mewah kepada satu tahap yang lebih tinggi lagi. Punca dan alasan Bentley memilih bidang perniagaan tambahan seperti ini masih lagi menjadi tanda tanya. (sumber)

Perayaan ulang tahun ke-100 syarikat Maserati disambut dengan sedikit keanehan. Ini disebabkan pengeluar kereta mewah Itali itu telah berkerjasama dengan La Martina, iaitu sebuah syarikat Polo dari Argentina yang mahir dalam menghasilkan pelana kuda yang mewah.

Pada tahun 2014, Maserati yang mencapai usia 100 tahun telah menghasilkan satu pelana kuda yang cantik dengan logo terkenal mereka di bahagian sisi pelana tersebut. Ciptaan pelana unik Maserati ini datang dengan pelbagai skema warna yang diinspirasikan daripada kereta mewah mereka. (sumber)

Volkswagen adalah sebuah syarikat berprestij yang terkenal dalam pembuatan kereta di seluruh dunia. Beberapa jenama kereta dan syarikat terkenal pada hari ini merupakan anak syarikat kepada Volkswagen. Walaupun begitu, syarikat gergasi ini mempunyai beberapa produk yang tidak ada kena mengena langsung dengan automotif.

Tahukah anda, Volkswagen menghasilkan sosej dan sos tomatonya sendiri? Ia bukanlah dihasilkan sempena ulang tahun tetapi dijual di pasaraya dan di kedai-kedai terpilih. Apa yang menakjubkan, mereka berjaya menjual sosej dan sos tomato ini lebih banyak daripada kereta mereka sendiri. Pada tahun 2015 sahaja, Volkswagen berjaya menjual 7.3 juta sosej pedas berbanding penjualan kereta mereka sebanyak 5.8 juta unit. (sumber)

McLaren Automotive adalah pengeluar kereta British yang terkenal kerana pembuatan kereta sukan dan kereta mewah mereka. Syarikat itu telah menyertai perlumbaan Formula 1 sebagai kumpulan McLaren F1.

Malah, mereka juga telah menghasilkan siri animasi kartun yang dinamakan Tooned yang memaparkan pelumba dan juara mereka yang terdahulu dan sekarang. Mereka menghasilkan kartun ini sebagai strategi pemasaran pasukan serta kereta lumba mereka.

Pada tahun 2012, musim pertama animasi Tooned telah ditayangkan dan setiap episodnya hanya berlangsung selama lebih kurang 3 minit sahaja. Kemudian, musim ketiga Tooned telah dipindahkan ke saluran YouTube McLaren. (sumber)

Bugatti adalah pengeluar kereta mewah seperti Veyron dan Vitesse namun yang peliknya mereka juga menghasilkan hukah atau shisha premium. Pada tahun 2013, Bugatti dengan kerjasama Desvall (pembuat hukah premium) telah mengeluarkan edisi terhad dan alat merokok paling mahal pernah dihasilkan.

Shisha mewah yang dihasilkan itu berharga lebih kurang RM414,210. Shisha edisi khas ini menggunakan selongsong serat karbon, bingkai titanium dan hiasan kulit yang dijahit tangan secara terperinci. Shisha atau hukah yang cantik ini dihasilkan dengan tangan sepenuhnya di Sepanyol dan ia menyerupai hiasan dalaman kereta mewah Bugatti Veyron. (sumber)

General Motors (GM) ialah sebuah syarikat pembuatan kereta multinasional yang besar dari Amerika Syarikat. GM juga merupakan syarikat yang terkenal dengan pengeluaran, rekaan, pemasaran dan juga penjualan alat ganti kereta.

Namun, kadang-kala syarikat ini juga menghasilkan beberapa produk aneh yang tiada kaitan langsung dengan kenderaan misalnya rumah kelawar, sangkar untuk itik malah senapang mesin.

Chevrolet yang merupakan salah satu bahagian GM telah memperkenalkan cara bijak untuk mengitar semula penutup bateri yang diperbuat daripada thermoset iaitu sejenis bahan yang sukar dikitar semula.

John Bradburn yang merupakan pakar bahan sisa syarikat GM bersama pasukannya telah membina lebih kurang 700 kotak yang dijadikan sarang atau kandang kelawar. Malah, mereka juga mencipta beberapa rumah untuk haiwan lain seperti burung hantu, itik kayu dan pelbagai jenis burung lain. (sumber)

Sebelum Peugeot dikenali sebagai sebuah jenama kereta, ia adalah jenama pengeluar pengisar lada yang terkenal. Syarikat yang berasal dari Perancis itu menghasilkan pelbagai jenis pengisar berkualiti tinggi. Pada tahun 1810, perniagaan keluarga itu mula ditubuhkan dengan hanya menghasilkan pengisar kopi sahaja.

Pada tahun 1942, beberapa produk lain telah dikeluarkan seperti pengisar lada, bekas garam serta bekas untuk pelbagai jenis bahan masakan lagi. Bahkan, mereka juga pernah menghasilkan wain dan rempah-ratus sebelum menceburkan diri dalam industri automotif. Jika anda berpeluang ke Perancis, anda boleh melawat Muzium Peugeot yang terletak di Sochaux di mana pelbagai model pengisar lada yang dipamerkan selain model kereta. (sumber)


Apa Pengalaman Menjadi Penulis Ucapan Presiden Barrack Obama?

Pada tahun 2011 ketika berusia 24 tahun, aku terpilih untuk menjadi penulis ucapan di Rumah Putih, pusat pentadbiran kerajaan Amerika Syarikat. Ketika mendengar berita itu aku menyangkakan ada berlaku kesilapan dalam pemilihan. Bagaimana aku yang masih muda ini dapat menjawat jawatan tersebut?

Antara 300 juta orang di Amerika Syarikat, aku tak pernah menyangkakan aku akan terpilih menjadi penulis untuk Presiden Amerika Syarikat ketika itu, Barrack Obama. Tokoh yang sangat aku kagumi.

Peluang bekerja dengan Presiden Obama merupakan satu pengalaman berharga yang mendidik mendidik aku satu perkara besar - pembentukan daya ketahanan diri sendiri. Hari ini, sekiranya anda bertanya pada aku apa ciri terbaik yang ada pada Obama, aku akan jawab kesungguhan dia yang degil tak mahu mengalah. Banyak dia memberikan aku inspirasi.

Oh, sebelum terlupa. Aku ditugaskan untuk menulis skrip ucapan Obama yang mampu membuatkan orang ketawa. Ya. Itulah tugas aku. Pengalaman aku menulis skrip komedi membolehkan aku mendapat peluang menulis ucapan Presiden Amerika Syarikat. Macam tak percaya bunyinya.

Pada mereka yang berada di luar pentadbiran, anda perlutahu satu perkara - membuat keputusan merupakan satu perkara yang akan membuatkan anda tidak popular dengan ramai pihak.

Ramai akan benci anda. Ramai akan mengkritik anda. Itulah yang berlaku pada Presiden Obama sepanjang dia berkhidmat di belakang tabir. Banyak mata sebenarnya mahu melihat dia jatuh namun Obama tidak pernah berhenti melawan.

Oleh kerana sikap itu, ketika ini berjuta rakyat Amerika sudah memiliki perlindungan kesihatan lebih baik dan tentera yang dihantar bertugas di seluruh dunia sudah diminta pulang ke sisi keluarga masing-masing.

Lapan tahun aku bertugas dengan Obama mendidik aku untuk sabar menghadapi segala bentuk kemungkinan.

Mari aku ceritakan serba sedikit tabiat Obama; dalam kaedah pentadbiran beliau, Presiden Obama dan barisan pembantunya akan merekodkan mana-mana insiden yang pihak media gelarkan sebagai 'detik Katrina' (merujuk kepada Taufan Katrina yang melanda Amerika Syarikat).

Detik Katrina ini adalah insiden-insiden yang berlaku yang akan menjatuhkan imej Presiden sendiri dan memburukkan persepsi beliau pada masyarakat. Contohnya seperti isu pelancaran 'healthcare.gov' yang sepatutnya berjalan lancar, tetapi yang berlaku pula sebaliknya.

Apa saja isu yang dapat digunakan pihak Republikan untuk menjatuhkan imej Presiden, kami akan senaraikan satu per satu. Senarai kami agak panjang. Obama banyak juga kekurangannya semasa menjawat jawatan tersebut.

Dalam menghadapi krisis yang timbul, sebenarnya lebih mudah bagi seorang Presiden yang berkuasa seperti Obama untuk menggunakan kuasanya dan melakukan tindakan drastik dalam mengawal persepsi terhadap beliau.

Bagi aku yang melalui sendiri terpaksa mengakui banyak perkara akan menjadi lebih mudah sekiranya Obama mengambil kesempatan menggunakan kedudukannya sebagai suara veto. Namun, Presiden Obama yang aku kenal selalunya kekal tenang berdepan individu yang membangkangnya. Dia akan lakukan perubahan yang kecil, walaupun tahu impak perubahan itu tidak akan membantu populariti beliau.

Dalam isu 'healthcare.gov,' Presiden Obama bertindak untuk menyelesaikan isu-isu yang timbul dengan matlamat jangka panjang, bukan hanya sekadar untuk membersihkan namanya daripada terus dicemuh masyarakat. Kritikan terhadap beliau ketika itu sangat memuncak dengan majoriti masyarakat mencemuh kebolehan beliau sebagai Presiden.

Dalam dunia di mana berita tersebar dalam tempoh beberapa minit sahaja, tidak bertindak terburu-buru memberikan reaksi bukanlah sesuatu yang senang untuk dilakukan; bila maruah dan persepsi diri kita sendiri menjadi pertaruhan.

Apabila wujudnya keperluan membuat keputusan yang melibatkan sebuah negara, keputusan itu hanya akan berjaya sekiranya langkah yang perlu dibuat dengan baik sejak mula. Dalam pentadbiran Obama, apa yang dapat aku takrifkan di sini adalah semua orang, tak kira tua atau muda, berpengalaman atau masih mentah - macam aku; semuanya dianggap sama rata.

Walaupun Presiden Obama akan duduk bermesyuarat sebagai Presiden yang memegang keputusan, realitinya seorang Presiden akan melakukan kesilapan - termasuklah Obama. Ada banyak keputusan yang beliau lambil, aku rasakan tidak betul. Bagaimanapun, budaya berkhidmat bersama beliau membolehkan setiap orang yang ada diberikan peluang membetulkan pandangan dia. Hebat kan?

Sebuah mesyuarat bersama Presiden Obama, pada pandangan aku bolehlah ditakrifkan seperti sedang bermesyuarat bersama berpuluh orang kanak-kanak yang sentiasa meminta itu ini - dengan Obama terpaksa bertindak sebagai orang dewasa dalam situasi tersebut walaupun ada kalanya dia gagal memainkan peranan sepatutnya.

Hakikat yang patut diterima semua orang - Obama juga manusia yang perlu memenuhi berjuta-juta permintaan yang hadir padanya setiap hari. Pasti akan ada kekurangan.

Dalam menyelesaikan permintaan dan isu yang timbul, Presiden Obama mengamalkan sikap mengambil apa yang lebih penting terlebih dahulu dan tidak takut untuk menolak ke tepi isu-isu lebih remeh yang dibangkitkan. Bukan semua isu patut dilayan. Pengalaman bekerja bersama dan menyaksikan sendiri bagaimana Obama berkhidmat membuatkan aku takut melihat politik Amerika Syarikat ketika ini. Ini kerana Donald Trump mempunyai pendekatan yang jauh berbeza berbanding apa yang diamalkan Barrack Obama.

Walaupun Donald Trump merupakan Presiden Amerika Syarikat paling tua pernah dilantik - pada pandangan aku, dia tidak ada bezanya dengan golongan dewasa yang suka meminta-minta dari Obama yang sudah aku temui, sepanjang aku berkhidmat di Rumah Putih. Donald Trump pasti akan gagal memainkan peranan menenteramkan pelobi-pelobi kerajaan yang setiap masa mahukan habuan dan imbuhan bagi pihak mereka.

Hidup dalam realiti yang agak menakutkan, tidak salah rasanya sekiranya aku menyimpan fantasi mahu melihat semula Presiden Obama sekali lagi naik menjawat jawatan Presiden; kerana aku tahu dia pun kerap melakukan kesalahan.

David Litt - Pengarang buku 'Thanks Obama' yang kini kembali menulis komedi.

Artikel ini adalah terjemahan serta olahan semula artikel 'I spent my 20s as an Obama speechwriter. Here’s what he taught me about growing up' yang diterbitkan pada 15 November 2017.


Kisah Pegawai Kesayangan Hitler Yang Berakhir Menjadi Perisik Israel - Otto Skorzeny

Leftenan Kolonel Otto Skorzeny merupakan seorang tentera yang luar biasa dan handal dalam pertempuran gerila dan serangan gaya komando semasa Perang Dunia Kedua. Dia telah menjayakan pelbagai operasi yang melibatkan misi menyelamat, menculik, pembunuhan atau pertahanan.

Disebabkan kejayaannya itu, dia menjadi salah seorang pegawai yang digemari oleh Adolf Hitler dan diberi gelaran sebagai "lelaki paling bahaya di Eropah" oleh tentera Kuasa Paksi. Skorzeny yang mempunyai ketinggian 6 kaki 4 inci dan parut yang besar pada pipi sebelah kirinya menambahkan lagi reputasinya yang menggerunkan itu.

Skorzeny dilahirkan pada tahun 1908 di dalam keluarga yang sederhana di Austria. Dia telah menyertai Nazi pada tahun 1931 apabila menyertai cawangan tentera ini di Austria. Namun, apabila perang dunia kedua meletus, karier tentera Skorzeny sedikit terganggu apabila dia gagal diterima masuk Luftwaffe iaitu tentera udara Nazi Jerman dengan alasan dia terlalu tinggi dan terlalu tua pada usia 31 tahun ketika itu.

Dia kemudiannya telah menyertai kumpulan SS dan menjadi pegawai kadet di dalam pasukan Leibstandarte, iaitu regimen pengawal peribadi Hitler. Dari tahun 1940 sehingga 1942, dia telah menyertai beberapa pertempuran di Belanda, Perancis dan juga Medan Timur berhadapan dengan pakatan Tentera Kuasa Paksi.

Pada Disember 1942, Skorzeny hampir kehilangan nyawanya ketika berperang di Medan Timur apabila serpihan peluru terkena tepat di kepalanya namun dia tetap meneruskan pertempurannya sehinggalah dia pengsan dan dimasukkan ke hospital. Disebabkan tindakan beraninya itu, dia dianugerahkan pingat Iron Cross darjah pertama.

Ketika sedang mengalami pemulihan di Berlin, dia menjadi berminat dengan operasi komando dan banyak membaca tentang strategi perperangan dan tektik gerila. Skorzeny akhirnya telah mencipta formula pertempuran komandonya sendiri dan telah menarik perhatian Walter Schellenberg iaitu ketua pasukan SD (perkhidmatan perisik luar SS).

Schellenberg telah menjadikan Skorzeny sebagai ketua pasukan Waffen Sondervanband z.b.V. Friedenthal yang baru ditubuhkan. Kini, dengan sekumpulan komando di bawah seliaannya, Skorzeny mula menguji ideanya tentang pertempuran baru yang tidak lazim digunakan. Misi pertamanya iaitu Operasi Francois tidak berhasil seperti yang diharapkan namun misi seterusnya akan menjadi salah satu kejayaan terbesarnya.

Pada Julai 1943, kerajaan Itali telah menggulingkan Benito Mussolini dan ianya membuatkan Hitler menjadi berang. Hitler telah berjanji akan menyelamatkan Mussolini dengan melancarkan Operasi Eiche dengan mengumpulkan penglima terhebat Jerman termasuklah Skorzeny. Mereka berdua tidak pernah bertemu sebelum ini namun setelah itu Hitler merasakan Skorzeny adalah orang paling layak untuk tugasan itu.

Pertama sekali Skorzeny perlulah mencari Mussolini terlebih dahulu kerana pihak Itali sering memindahkannya dari satu tempat ke tempat yang lain. Setelah beberapa minggu mencari, Skorzeny akhirnya berjaya menjejaki Mussolini di Hotel Campo Imperatore yang terletak pada ketinggian 6,500 kaki di atas gunung Gran Sasso di daerah Abruzzo, Itali.

Hotel itu hanya boleh diakses menggunakan kereta kabel. Pada 12 September 1943, Skorzeny telah mengetuai satu misi udara yang berani bagi mendekati hotel berkenaan. Dengan menggunakan pesawat peluncur, Skorzeny berharap kawasan berumput di hadapan hotel itu akan menjadi tempat pendaratannya.

Namun, apabila dia mendekati kawasan tersebut, barulah dia sedar bahawa kawasan berumput yang dilihat melalui gambar pengintipan itu bukanlah kawasan berumput tetapi adalah kawasan berbatu yang curam.

Ketika itu arahan telah diberikan agar misi tersebut dibatalkan namun Skorzeny ingkar dan mengarahkan juruterbangnya untuk teruskan mendarat. Mereka bernasib baik dan berjaya mendarat 30 kaki dari hotel itu. Dalam masa beberapa minit sahaja Skorzeny berjaya menjumpai Mussolini dan tiada seorangpun yang terbunuh dalam misi menyelamat itu.

Dengan menggunakan pesawat peluncur Fieseler Scorch yang hanya direka untuk memuatkan dua penumpang sahaja, Skorzeny, juruterbangnya dan Mussolini menaiki juga pesawat itu bertiga dan bernasib baik apabila dapat terbang dan sampai ke destinasi yang dituju.

Dengan kejayaan misinya itu, Skorzeny telah menambat hati Hitler dan dianugerahkan dengan pingat Knights Cross. Malah, Winston Churchill yang merupakan Perdana Menteri United Kingdom juga berasa kagum dengan kehebatan Skorzeny dan di sinilah bermula legenda mengenainya.

Beberapa bulan kemudian, Hitler telah meminta agar Skorzeny merancang dan menjalankan satu lagi misi yang lebih penting iaitu membunuh musuh besarnya di dalam operasi yang digelar sebagai Operation Long Jump. Skorzeny dan para komandonya dirahkan untuk menceroboh masuk ke dalam Persidangan Tehran dan membunuh "Big Three" iaitu Franklin Roosevelt, Winston Churchill dan Joseph Stalin.

Namun, perancangan operasi Long Jump ini telah diketahui oleh seorang perisik legenda Soviet iaitu Nikolai Kuznetsov apabila beliau menceroboh ke dalam kem tentera Jerman di Ukraine dan mengumpan seorang ketua SS dengan memberikannya minuman keras sehingga mabuk.

Dengan maklumat yang diperolehi, pihak Soviet berjaya merungkai rancangan pihak Jerman. Sepasukan operator radio Jerman terlebih dahulu telah pergi ke Tehran untuk mempersiapkan kedatangan para komando Jerman. Di sana, pihak perisik Soviet telah memintas mesej Jerman yang mendakwa Skorzeny dan para komandonya akan mendarat di Iran menggunakan payung terjun beberapa minggu sebelum bermulanya persidangan itu.

Pihak Soviet kini mempunyai bukti kukuh mengenai rancangan pembunuhan itu dan telah menangkap pasukan operator radio Jerman di Iran bagi menggagalkan rancangan itu. Akhirnya Skorzeny dan pasukannya tidak jadi untuk datang ke Iran bagi meneruskan operasi itu.

Kejayaan Skorzeny yang seterusnya bukanlah melalui operasi akan tetapi kerana berjaya mengagalkan salah satu bentuk ancaman kepada pemimpin tertinggi Nazi Jerman itu sendiri.

Di dalam biografinya, Skornezy mendakwa beliau memainkan peranan penting dalam usaha memulihkan ketenteraman di Berlin selepas percubaan membunuh Hitler pada 20 Julai 1944 dalam misi yang dinamakan Operasi Valkyrie. Para konspirasi telah mengubah kod tentera "Valkyrie" yang biasanya digunakan untuk mengawal pemberontakan tentera sebaliknya menyemarakkan lagi api pemberontakan.

Sementara Majer Otto Remer mengetuai serangan terhadap para konspirasi, Skorzeny pula telah menyelinap masuk ke dalam pangkalan di mana operasi Valkryrie dijalankan dan membatalkan arahan pemberontakan. Skorzeny kemudian telah memulihkan sistem komunikasi ke Ibu Pejabat Fuhrer dan menghalang terjadinya perang saudara sesama tentera Jerman itu sendiri.

Ketika itu Skorzeny telah mengambil alih pentadbiran tentera Jerman buat sementara waktu sehinggalah keadaan kembali normal dan dia menyerahkan semula kepada pihak yang berwajib. Disebabkan itu, Hitler menjadi meletakkan sepenuh kepercayaannya terhadap Skorzeny.

Pada Oktober 1944, Hitler telah mengarahkan Skorzeny untuk menculik anak lelaki kepada ketua tentera Hungary iaitu Admiral Horthy. Misi itu berjaya dan ia menyebabkan Hungary kekal berada di pihak Jerman dalam perperangan.

Namun, misi paling terkenal yang pernah dilakukan Skorzeny adalah Operasi Greif (Griffin), iaitu misi di mana Hitler cuba untuk mengubah  keadaan pada pihak tentera Bersekutu. Objektif utama misi ini adalah menawan jambatan utama di Sungai Meuse semasa Battle of the Bulge.

Skorzeny dan pasukannya ketika itu menyamar dengan memakai pakaian tentera British dan Amerika yang ditawan, kemudian menaiki beberapa kereta perisai tentera musuh yang dirampas dan pergi ke bahagian belakang tentera Kuasa Paksi untuk menimbulkan kekecohan dan kekeliruan.

Akan tetapi, mereka mempunyai masalah kerana tidak ramai tentera Jerman yang fasih berbahasa Inggeris bahkan mereka juga tidak mempunyai pakaian seragam tentera Amerika yang cukup dan menjadikan penyamaran ini sedikit bahaya.

Namun, pada 16 Disember 1944, Operasi Greif ini tetap dijalankan. Pasukan Skorzeny telah merosakkan alat perhubungan, mengeluarkan arahan palsu dan juga menukar papan tanda jalan. Hal ini menyebabkan timbulnya perasaan curiga di kalangan tentera Amerika apabila mendapat tahu ada tentera Jerman yang menyamar di kalangan mereka.

Disebabkan kekacauan ini, ramai tentera Amerika telah menembak sesama mereka hanya untuk mencari dalang tentera Jerman di kalangan mereka. Pada ketika ini ramai tentera Amerika bahkan jeneral tentera Bersekutu ditahan di pusat pemeriksaan apabila gagal menjawab soalan yang diberikan.

Salah satu contoh ialah seorang Field Marshall iaitu Bernard Montgomery yang enggan menunjukkan kad pengenalan dirinya sehingga menyebabkan tayar kenderaannya ditembak sehingga pecah. Dia kemudian diheret ke sebuah bangsal dan ditahan di situ sehingga identiti sebenarnya disahkan.

Kekeliruan yang terbesar datangnya dari Skorzeny sendiri apabila dia menyebarkan khabar angin bahawa sasaran sebenar penyamaran tentera Jerman itu adalah untuk membunuh Presiden Amerika iaitu Eisenhower yang sedang berada di Paris ketika itu. Hal ini menyebabkan Eisenhower terpaksa bersembunyi dan digantikan dengan "pelakon" yang merupakan pelanduk dua serupa untuk menjalankan tugas hariannya.

Akhirnya, ramai tentera Jerman yang gagal menyamar sebagai tentera Amerika dengan baik ditahan dan ditembak mati sebagai hukuman. Namun, Skorzeny terselamat sehingga perang berakhir dan dianurgerahkan dengan pingat Daun Oak pada Iron Cross yang merupakan pingat tertinggi diberikan oleh tentera Nazi.

Pada tahun 1950, dia telah berpindah ke Sepanyol di mana pelarian Nazi menerima perlindungan suaka di sana. Dia dan isterinya hidup dalam kehidupan normal dengan menjalankan perniagaan kejuruteraan kecil-kecilan dan dikatakan telah membantu ramai tentera Nazi yang lain untuk lari ke Sepanyol dan beberapa negara Latin Amerika.

Pada suatu malam tahun 1962, dua orang agen Mossad telah menyamar sebagai sebuah pasangan telah mendekati Skorzeny dan isterinya yang pada ketika itu berada di sebuah bar dan beramah mesra dengan mereka dengan alasan ingin mencari kenalan.

Skorzeny yang tidak mudah ditipu telah mengajak pasangan itu untuk ke rumahnya. Setibanya di rumah, Skorzeny telah mengeluarkan pistolnya dan mengacukan kepada pasangan terbabit. Dia memberitahu bahawa dia sudah tahu mereka berdua adalah agen Mossad dan datang untuk membunuhnya.

Namun, pasangan agen itu bersetuju bahawa Skorzeny adalah separuh betul. Mereka mengaku mereka adalah agen Mossad namun kedatangan mereka bukanlah untuk membunuh, sebaliknya ingin meminta bantuan Skorzeny. Pihak Israel ingin menghentikan program peluru berpandu Mesir dan mereka merasakan Skorzeny adalah orang yang paling layak untuk tugasan itu.

Skorzeny hanya akan bersetuju sekiranya Mossad membuang namanya yang berada dalam senarai orang yang dikehendaki mati oleh negara Israel. Mossad selepas itu cuba untuk meyakinkan Simon Wiesenthal iaitu seorang pemburu bekas tentera Nazi untuk membuang nama Skorzeny namun ditolak.

Akhirnya Mossad terpaksa menyerahkan surat palsu kepada Skorzeny yang mengatakan namanya telah dibuang oleh Wiesenthal agar dia bersetuju untuk membantu Israel dalam pertelingkahan dengan Mesir itu.

Selepas menjalani sesi latihan di pangkalan Mossad di Israel, Skorzeny dilaporkan terlibat dalam pengintipan dan perancangan untuk membunuh saintis roket Jerman yang bekerja untuk kerajaan Mesir iaitu Heinz Krug. Kumpulannya juga didakwa bertanggungjawab mengirim bom ke Factory 333 iaitu sebuah tapak kajian roket tentera Mesir yang menyebabkan 5 warga Mesir terbunuh.

Skorzeny juga didakwa telah membekalkan nama-nama dan alamat saintis Jerman yang lain yang bekerja untuk Mesir dan nama syarikat terkemuka Eropah yang menjadi pembekal perkakasan ketenteraan kepada Mesir. Selebihnya penglibatan beliau sebagai agen Mossad adalah masih samar dan banyak lagi yang dirahsiakan.


Pulau Semakau : Tapak Pelupusan Sampah Terbaik dalam Dunia

Jika kita menyebut sahaja tentang tapak pelupusan sampah, anda pasti terus terbayangkan persekitaran yang busuk dengan timbunan sampah yang menggunung dan penuh dengan binatang kotor seperti burung gagak, tikus, ulat dan lipas, bukan?

Sebelum kami berkongsi dengan lebih lanjut mengenai salah satu sistem pelupusan sampah terbaik di dunia, mari kita lihat dulu suasana persekitaran di beberapa tapak pelupusan sampah yang 'tipikal' dalam benak kita.

Jika sebelum ini kami pernah menulis bagaimana Sweden kehabisan sampah akibat terlalu efisien dan juga mengenai Pulau Thilafushi yang menjadi pulau tambak yang tercemar akibat pembuangan sampah, pernahkah kita terfikir bagaimana negara jiran kita yang kecil ini membuang sampah mereka?

Dengan keluasan tanah yang amat terhad seluas 719.9 km² dan penduduk seramai 5.64 juta orang, bagaimanakah agaknya negara maju ini membuang dan melupuskan sampah-sampah yang dihasilkan oleh jutaan rakyat di sana?

Adakah anda percaya jika pulau yang kelihatan seperti sebuah pusat peranginan dan sememangnya menjadi tarikan pelancong kerana terumbu karang serta air biru jernih ini sebenarnya adalah sebuah tapak pelupusan sampah?

Di Pulau Semakau inilah kerajaan Singapura mengambus segala sampah-sarap dengan cara yang sangat mengagumkan. Pulau Semakau ialah sebuah 'pulau' yang merupakan kawasan tanah kambus ekologi lepas pantai pertama di dunia. Ia direka khusus oleh sekumpulan jurutera dan pakar alam sekitar daripada Agensi Alam Sekitar Kebangsaan (National Environment Agency, "NEA") Singapura.

Sejak mula dilancarkan pada tahun 1999, tapak pelupusan sampah Pulau Semakau yang terletak sejauh 8km dari bahagian selatan negara ini menelan belanja sekitar $400 juta. Dengan perimeter sepanjang 7km, ia boleh menampung sehingga 63 juta meter padu sampah. Ini bermakna rakyat Singapura mempunyai ruang yang cukup untuk membuang sampah di sini sehingga tahun 2045.

Untuk memastikan standard kualiti diterap dalam sistem secara keseluruhan, Proses Pembuangan Sampah (Waste Disposal Process, "WDP") bermula sebelum kapal sampah tiba ke pulau ini lagi. Pihak NEA menjelaskan bagaimana abu yang diperolehi dari loji pembakaran sampah serta pelbagai sisa buangan lain diangkut menggunakan kapal dengan muatan 3,500 meter padu. Sisa buangan ini terdiri daripada 65% abu dan 35% tanah kambus yang tidak boleh dibakar.

Mesin pengorek gergasi yang dibina khas untuk mengangkut sisa pepejal dari kapal dan dimasukkan ke dalam trak sampah bersaiz 35 tan. Trak ini akan bergerak di sepanjang laluan 10 meter lebar untuk melalui semua seksyen di kawasan pulau ini dan menuju ke tapak kambus tanah sebelum memunggah muatan ke dalam sel-sel yang khusus. Jentolak dan jenter pemampat kemudian akan menyamaratakan serta memampatkan sisa ini. Setelah penuh, setiap sel akan dikambus menggunakan tanah. Akhirnya, rumput dan tumbuhan hijau akan mula berakar hingga membentuk landskap hijau yang memukau pandangan.

Salah satu kelebihan sistem yang digunakan di sini ialah disebabkan majoriti sampah yang dibawa adalah dalam bentuk abu yang dibakar, masalah penghasilan gas metana daripada pereputan bahan organik hampir tidak timbul.

Loji rawatan sisa air di sini dilapisi membran yang tidak dapat ditembusi untuk mengelakkan kebocoran bahan berbahaya daripada mencemari air. Namun, seperti Malaysia, Singapura mengalami taburan hujan yang tinggi dan secara teorinya, lubang tanah kambus ini boleh melimpah pada masa akan datang. Ini bermakna pihak kerajaan Singapura perlu memikirkan langkah untuk membina loji rawatan bahan larut lesap di Pulau Semakau untuk mengelakkan limpahan air merebak dan mencemarkan air di kawasan sekelilingnya.

Disebabkan usaha kerajaan Singapura yang sangat efisien dalam memelihara alam sekitar, tapak kambus tanah ini menjadi habitat pelbagai spesies burung dan haiwan yang jarang dijumpai. Malah, ia juga menjadi salah satu lokasi pilihan para peminat dan pengkaji burung di Singapura.

Walaupun ia adalah sebuah tapak industri pembuangan sisa, pulau ini hanya dibuka untuk pelawat yang telah berdaftar dan membuat permohonan daripada NEA sekurang-kurangnya tiga minggu sebelum tarikh lawatan. Disebabkan kerja-kerja operasi harian, lawatan hanya dibenarkan pada hujung minggu dan tertakluk kepada kelulusan NEA. Jika anda berminat, anda perlu menaiki feri dengan bayaran SGD400 ataupun menyertai pakej kumpulan rombongan untuk menjimatkan kos.

Setiap pelawat yang datang ke Pulau Semakau akan diberikan taklimat tentang pengurusan sisa pepejal di fasiliti tersebut serta lawatan mengelilingi pulau untuk menyaksikan sendiri tapak kambus tanah tersebut.

Ada juga para pengunjung yang bertuah berpeluang berjalan selama tiga jam ketika air surut dan melihat koleksi menakjubkan paya bakau, rumpai laut, batu karang, ketam, tapak sulaiman, udang dan pelbagai lagi spesies flora dan fauna menarik yang tidak terdapat di tapak pembuangan sampah yang biasa. Pengkaji burung juga boleh memerhatikan sekitar 66 spesies burung yang menjadikan pulau ini sebagai tempat tinggal mereka.

Pada saat ekosistem bumi semakin tenat hari demi hari, inisiatif seperti ini membuktikan bahawa masih ada peluang untuk manusia bersama-sama menyelamatkannya daripada hancur ditenggelami perbuatan kita sendiri.


Rudolf Diesel : Pencipta Minyak Diesel Yang Lenyap Tanpa Kesan

Kita tahu di stesen-stesen minyak di seluruh dunia, ada dua jenis minyak yang dijual atau tiga sekiranya stesen itu turut menawarkan jualan NGV. Satu daripadanya adalah minyak petrol yang digunakan majoriti kenderaan di seluruh dunia.

Satu lagi jenis adalah minyak diesel, yang biasanya digunakan oleh kenderaan-kenderaan berat seperti lori, bas dan juga trak berikutan harganya yang lebih murah, mampu menurunkan kos perjalanan.

Pernahkah anda terfikir kenapa minyak itu dinamakan atau dilabelkan sebagai 'diesel'? Mari kita baca kisah berkenaan Rudolf Diesel yang jasanya kepada masyarakat dunia sangatlah besar dalam menjana sistem pengangkutan di zaman moden.

Rudolf Christian Karl Diesel lahir pada 18 Mac 1858, di Paris, Perancis. Walaupun begitu Rudolf adalah seorang individu berketurunan Jerman, kerana ayahnya Theodore dan ibunya Elise, adalah pendatang Bavaria yang berhijrah ke Paris sebelum beliau dilahirkan. Ayahnya datang ke Perancis pada tahun 1848 sebelum berkenalan dengan ibunya yang turut sama berstatus pendatang pada 1855. Tiga tahun kemudian Rudolf dilahirkan.

Ekoran perang di antara Perancis dan Jerman yang melanda, keluarga Rudolf dihalau keluar daripada Paris pada tahun 1870 ke London, England. Elise mengambil keputusan menghantar Rudolf yang ketika itu baru berusia 12 tahun kembali ke Augsburg, Jerman untuk tinggal bersama pakcik dan makciknya, Christoph dan Barbara.

Elise berharap agar Rudolf dapat belajar bahasa asal mereka dengan lebih baik seterusnya belajar dengan Christoph, yang ketika itu menjadi tenaga pengajar di Royal County Vocational College dalam bidang matematik.

Pada usia 14 tahun, Rudolf mengambil keputusan melatih dirinya menjadi seorang jurutera. Dia tamat persekolahan pada tahun 1873 ketika berusia 15 tahun dan masuk sekolah perindustrian Augsburg, sebelum menyambung pendidikan di Royal Bavarian Polytechnic of Munich. Bagaimanapun, langkah ini mendapat tentangan ibu bapanya yang mahu dia terus mencari pekerjaan tetapi Rudolf nekad mahu menambah ilmunya.

Semasa belajar di Munich, Rudolf mendapat bantuan pensyarahnya yang juga layak digelar mentornya, seorang saintis dan jurutera terkenal Jerman yang menemui cara melakukan penyejukan menggunakan mesin bernama Carl von Linde. Carl adalah individu yang menjadi pengasas kepada teknologi yang kita gunakan dalam peti sejuk sekarang.

Hasil daripada sokongan Carl serta sistem enjin kecil yang dibina beliau, Rudolf menyimpan hasrat mahu membina sebuah enjin yang mampu mencapai tahap efisien yang digelarkan dalam bidang kejuruteraan sebagai 'pusingan Carnot.'

Pusingan Carnot adalah teori di mana bahan bakar dalam enjin berupaya menghasilkan kuasa berdasarkan empat pusingan atau putaran enjin, dengan pertukaran suhu panas ke sejuk dengan sekata dan konsisten. Cita-cita Rudolf ketika itu adalah untuk menggantikan enjin berkuasa stim yang banyak digunakan, namun memerlukan bahan bakar yang banyak serta kurang efisien.

Idea dan kajiannya diterbitkan dalam bentuk penerbitan dan diberi tajuk 'Theory and Construction of a Rational Heat-engine to Replace the Steam Engine and The Combustion Engines Known Today' pada tahun 1886.

Dalam tulisannya, Rudolf berjaya membuktikan teori bagaimana ideanya mampu menggantikan enjin stim, seterusnya menambah baik teori yang dikeluarkan melalui Pusingan Carnot sendiri, yang menjadi asas idea awalnya. Ciptaan enjinnya yang pertama berjaya dipatenkan menggunakan namanya sendiri pada tahun 1893 sepatutnya menjadi titik tolak kejayaan Rudolf.

Rudolf mula mengorak langkah menguji enjin ciptaannya dari tahun 1893 sehinggalah tahun 1897, dengan bantuan pembina kenderaan dan kejuruteraan bernama MAN AG. Pasti anda pernah melihat lori atau bas bernama MAN kan? Itulah produk mereka.

Namun, langit tak selalu cerah, bak kata pepatah orang Melayu.

Dalam siri ujian pertamanya bersama MAN, enjin yang meletup hampir mengorbankan nyawa Rudolf. Enjin yang dihasilkan selepas itu turut sama mempunyai masalah, dengan saiz yang terlalu besar, berat yang terlalu tinggi serta didapati berisiko untuk beroperasi.

Berdepan tekanan ekoran pelabur yang mula mempersoalkan hasil kerja beliau, jurutera-jurutera lain mula ditugaskan untuk membantu Rudolf menambah baik ciptaan asal beliau. Ini menyebabkan Rudolf mula rasa lebih tertekan namun penambahbaikan pada enjin ciptaannya mula kelihatan.

Melakukan pembaharuan bagi mengelakkan kejadian sama berulang selepas tragedi pertama, Rudolf dan kumpulannya berjaya meningkatkan tahap keupayaan enjin diesel beliau ke tahap 26.2% pada tahun 1897, jauh lebih tinggi berbanding 10% yang dicapai enjin stim. Ini dianggap sebagai satu kejayaan pada Rudolf kerana usahanya selama ini mula membuahkan hasil.

Satu tahun berikutnya, penambahbaikan yang lebih terperinci pada enjin itu berjaya meningkatkan lagi tahap efisien enjin tersebut kepada tahap 75%. Bagaimanapun, keadaan hidup Rudolf mula menjunam. Dirinya semakin tidak terurus dan tahap kewangannya mula sempit selepas dia diisytiharkan bankrap, walaupun ciptaannya mula diterima ramai.

Enjin diselnya mula digunakan dalam enjin bot, sebagai generator kilang, keretapi dan bermacam peralatan melombong. Oleh kerana ciptaannya boleh menggunakan minyak petroleum atau minyak bio-kimia, enjin itu diterima baik penggiat-penggiat industri ketika itu.

Rudolf hidup seperti biasa selepas itu, mula pulih daripada beban kewangan ekoran statusnya sebagai pemegang hakcipta enjin diesel. Pada 29 September 1913, Rudolf menaiki sebuah kapal dari Antwerp, Belgium secara sendirian untuk ke London bagi satu mesyuarat bersama wakil syaraikat-syarikat pembina enjin diesel.

Selesai makan malam, Rudolf kembali ke biliknya untuk tidur dan meminta dikejutkan pada jam 6.15 pagi. Itu adalah kali terakhir Rudolf dilihat masih hidup. Keesokannya, Rudolf hilang tanpa ada sebarang kesan yang meragukan dapat dilihat di kamarnya.

10 hari selepas itu, sebuah kapal menemui mayat seorang lelaki di lautan berdekatan dengan Norway. Oleh kerana keadaannya yang sudah reput, pekerja kapal itu hanya bertindak mengambil barangan peribadi yang ada pada mayat tersebut dan mengembalikan semula tubuh itu ke lautan. Barangan peribadi yang ditemui berjaya dikenalpasti oleh anak Rudolf, Eugen Diesel sebagai milik ayahnya.

Pendapat paling popular mengatakan Rudolf telah membunuh diri disebabkan tekanan perasaan, namun keluarga beliau menafikan sekeras-kerasnya pendapat ini.

Berikutan status Rudolf sebagai pemegang paten enjin diesel, wujud pelbagai teori bagi menyokong pendapat keluarga mendiang. Salah satu teori paling popular adalah berkenaan buku Rudolf yang mengkritik kebergantungan manusia dengan minyak dari sumber bumi, iaitu petroleum. Pendapat mengatakan Rudolf ketika itu sudah pun berjaya mencipta sejenis minyak berasaskan bahan kimia yang mampu menggantikan petrol serta berharga lebih murah, serta menamatkan monopoli syarikat minyak.

Ada pendapat mengatakan kematian Rudolf adalah disebabkan persetujuan beliau untuk bekerjasama dengan kerajaan Britain dalam memajukan lagi ciptaan asal beliau, yang menyebabkan kerajaan Jerman mengambil langkah membunuh beliau bagi mengelakkan perkara itu berlaku. Rudolf didakwa sudah bersetuju untuk membina enjin diesel bagi digunakan kapal selam kegunaan tentera British ketika itu.

Walau apa pun teori serta konspirasi yang ada, ciptaan Rudolf telah digunapakai serta ditambah baik tahun ke tahun sehinggakan ketika ini sudah wujud enjin diesel yang mampu menyaingi enjin petrol, bukan saja dari segi keupayaan malahan kebersihan.

Legasi yang terhasil daripada idea Rudolf semasa muda lagi, kini membantu terlalu ramai manusia menyelesaikan segala urusan kita.


Facebook Digodam : Apa Yang Perlu Anda Tahu Sebagai Pemilik Akaun?

Pada 28 September 2018, Facebook mengumumkan melalui sistem makluman mereka bahawa berlaku kebocoran pada sistem mereka, sehingga menyebabkan lebih 50 juta akaun pengguna Facebook daripada jumlah keseluruhan 2.23 bilion orang terjejas.

Ketika ini, Facebook masih lagi sedang menjalankan siasatan ke atas kebocoran tersebut, serta menutup fungsi yang membolehkan penggodam memecah masuk ke dalam data maklumat mereka.

Berikut adalah perkara-perkara yang anda perlu tahu tentang isu ini.

Pada 25 September 2018, pihak jurutera Facebook (FB) menemui masalah sekuriti pada sistem mereka. Fungsi 'View As' yang digunakan bagi membolehkan pengguna melihat sendiri bagaimana rupa muka depan Facebook sebagai pengguna lain, menjadi pintu masuk penggodam.

Penggodam telah pun berjaya mencuri maklumat berkaitan dengan 'token akses' yang digunakan oleh FB dalam memudahkan pengguna log masuk. Token akses atau 'access token' adalah kunci digital yang digunakan pengguna, agar pengguna tidak perlu menaip kata laluan setiap kali ingin mengakses akaun FB mereka.

Tidak diketahui tarikh paling awal serangan ini bermula. Pihak FB hanya menyedari berlakunya pencerobohan data pada 25 September 2018. Bagaimanapun, perubahan yang dilakukan pada sistem memuat naik video pada Julai 2017 lagi, dikatakan berkait dengan kelemahan sistem yang baru dikesan.

Besar kemungkinan, kelemahan pada sistem ini bermula sejak tempoh tersebut lebih setahun lamanya. Sama ada penceroboh sudah melakukan godaman sejak tempoh tersebut belum disahkan FB.

Menurut Facebook, masalah sekuriti yang ada telah berjaya diselesaikan pada 27 September 2018, satu hari sebelum pengumuman mengenainya dilakukan. Fungsi 'View As' buat masa sekarang sudah dimatikan terlebih dahulu bagi penyiasatan lebih teliti dapat dilakukan.

FB juga telah menukar hampir 50 juta akses token pengguna yang mereka khuatiri terlibat, bagi melindungi sekuriti mereka. Selain itu semua pengguna FB yang didapati pernah menggunakan fungsi 'View As' turut sama ditukar token akses mereka.

Sekiranya anda pernah menggunakan fungsi 'View As' pada FB bagi melihat akaun anda, memang ada kemungkinan token akses anda sudah pun dimiliki oleh penceroboh dan pihak FB sudah pun memperbaharui token akses anda.

Sekiranya anda secara tiba-tiba perlu mengisi semula kata laluan FB anda secara manual pada 28 September 2018, anda mungkin salah seorang daripada 90 juta orang dikhuatiri mangsa godaman penceroboh.

Apa yang penceroboh boleh lakukan dengan maklumat yang mereka perolehi?

Sebelum token akses ditukarkan disebabkan masalah sekuriti ini ditemui agak lambat, penceroboh boleh mengambil alih akaun FB anda dengan mengakses menggunakan token akses anda yang lama.

Selain itu, FB juga sudah mengesahkan aplikasi-aplikasi pihak ketiga yang di log masuk menggunakan akaun FB turut sama mempunyai risiko di ambil alih. Sehingga kini FB belum dapat mengenalpasti adakah maklumat yang telah dicerobohi digunakan untuk tujuan lain.

Sebagai pemilik akaun FB, perkara pertama yang perlu anda lakukan dalam melindungi privasi anda adalah dengan log keluar daripada FB pada semua peranti anda sekurang-kurangnya sekali. Secara automatik token akses anda akan diperbaharui.

Anda juga perlu menukar kata laluan anda kepada laluan lain, bagi memastikan kelompongan yang baru disedari ini tidak memberikan sebarang kesan jangka panjang pada anda.

Bagi aplikasi pihak ketiga yang dilog masuk menggunakan akaun FB, pastikan anda melakukan perkara serupa dengan log keluar terlebih dahulu sebelum mengakses semula menggunakan kata laluan yang baru.

Untuk pengetahuan anda semua, di antara 50 juta orang yang terkesan, salah seorang yang turut sama terkena adalah akaun pengasas Facebook sendiri, Mark Zuckerberg.


Mengapa Manusia Ada Anak Tekak atau Uvula?

Cuba anda pergi di hadapan cermin sekarang kemudian ngangakan mulut anda seluas-luasnya. Nampak ada daging tergantung di bahagian atas tekak, betul-betul terletak di belakang lidah?

Itu adalah organ yang kita namakan anak tekak. Dalam istilah saintifik, organ tersebut digelarkan sebagai 'uvula,' jadi kami akan gunakan istilah sebenar dalam artikel ini ya?

Istilah 'uvula' adalah perkataan yang berasal daripada bahasa latin lama yang dipinjamkan ke dalam bahasa Inggeris. Perkataan ini berasal daripada perkataan 'uva' yang bermakna 'anggur'. Uvula pula membawa maksud 'anggur kecil' atau 'little grape.'

Ada orang menggelarkannya tonsil. Ada yang memanggilnya larynx. Namun semua istilah itu tidak benar. Istilah yang betul adalah uvula. Nama penuh bagi uvula yang lengkap adalah 'palatine uvula'

Uvula dibentuk dengan sel-sel otot serta tisu lembut pada setiap orang. Oleh kerana itu, uvula mampu bertindak terhadap rangsangan yang dikenakan ke atasnya, sama ada melalui objek fizikal mahupun rangsangan melalui air liur yang terhasil.

Pada setiap masa uvula akan diselaputi dengan membran yang sama menyelaputi bahagian dalaman mulut kita dan saiz uvula pula dikawal oleh otot yang dilabelkan sebagai 'musculus uvulae.'

Walaupun kelihatan seperti tidak membawa sebarang fungsi besar, uvula sebenarnya mempunyai struktur yang agak kompleks terkandung di dalamnya. Setiap uvula yang sihat mengandungi sistem yang mampu mengeluar dan merembeskan air liur dalam kandungan yang besar.

Oleh kerana itu uvula memainkan peranan yang sangat besar dalam membantu kebolehan seseorang berbahasa, kerana kemampuan mulut kita menyebutkan sesuatu bunyi sangat bergantung dengan tahap kelembapan mulut kita. Air liur yang dihasilkan oleh uvula bertindak sebagai bahan pelincir.

Selain itu fungsi uvula yang paling penting adalah untuk bertindak sebagai 'pagar' kepada makanan yang kita telan. Semasa makan, makanan yang telah dikunyah dan ditelan akan melalui bahagian tekak. Uvula akan bertindak menutup saluran nasal yang bersambung ke hidung, dalam membantu mengawal gerakan makanan tadi ke bahagian usus.

Bagaimanapun, ada ketikanya uvula gagal berfungsi dengan baik. Sekiranya anda tergelak semasa minum air sebagai contoh, ada kemungkinan air boleh terpancut keluar melalui hidung disebabkan tekanan dari dalam tekak. Ketika kejadian ini, uvula gagal untuk menutup saluran dengan baik disebabkan tekanan yang wujud.

Cuba anda lakukan eksperimen sendiri - sentuh uvula anda dengan jari atau putik kapas (jangan sampai tertelan ya!). Apa berlaku pada anda? Besar kemungkinan anda rasa seperti nak muntah.

Itu adalah tindak balas refleks tubuh anda sekiranya uvula disentuh bendasing. Bagi sesetengah individu yang mengalami masalah sedu yang teruk tanpa henti dan langkah-langkah seperti menahan nafas dan minum air tidak berjaya menghentikannya, cuba sentuh uvula anda. Ramai yang kata mujarab.

Sebelum penemuan-penemuan yang lebih mendalam mendidik masyarakat berkaitan fungsi uvula, uvula banyak dipersalahkan sebagai punca beberapa jenis penyakit pada manusia. Uvula dikatakan penyebab kepada masalah dengkuran, batuk kronik, apnea tidur dan juga punca berlakunya kematian bayi secara mengejut atau 'sudden infant death syndrome.'

Pembedahan membuang uvula juga boleh dilakukan bagi membantu pesakit yang menghadapi masalah dengkuran teruk. Prosedur yang dinamakan 'uvulopalatopharyngoplasty' (susah betul nak menyebutnya!) akan membuang uvula seterusnya membantu membesarkan lagi ruang udara seseorang bagi membantu beliau tidur.

Walau pun begitu, kesan sampingan seperti berlaku perubahan pada suara, cecair kerap mengalir ke hidung serta suara jadi semakin lembut dilaporkan berlaku pada individu yang melakukan prosedur tersebut. Prosedur ini tidaklah membahayakan nyawa kerana belum pernah lagi ada individu yang meninggal dunia disebabkan ketiadaan uvula, namun kesan-kesan sampingan itu tetap harus diambil kira sebelum anda memutuskan untuk membuang uvula anda.

Anda masih ada uvula yang berkeadaan baik? Cuba anda sebut uvulopalatopharyngoplasty dengan lancar laju-laju kalau anda power?


Kisah Pramugari Satu-Satunya "Survivor" Nahas Pesawat Yang Dibom Tahun 1972

Vesna Vulovic adalah satu-satunya mangsa yang terselamat dalam kejadian letupan kapal terbang JAT Yugoslav Airlines, Flight 367 pada 6 Januari 1972. Letupan di ruangan udara Czechoslovakia itu telah menyebabkan kapal terbang terbabit hancur berpecah menjadi 2 bahagian.

Vulovic sebenarnya tidak bertugas pada hari tersebut, namun disebabkan berlakunya kekeliruan jadual dengan seorang lagi pramugari yang mempunyai nama yang sama dengannya, Vulovic akur bahawa dia harus bekerja pada hari malang itu. Selepas sejam berada di udara, dalam perjalanan dari Stockholm ke Belgrade, kapal terbang tersebut telah meletup.

Seramai 27 orang daripada 28 penumpang dan kru penerbangan meninggal dunia. Punca kematian kesemua mereka adalah disebabkan sama ada oleh letupan awal bom, disedut keluar daripada kapal terbang ketika sedang terhempas atau disebabkan oleh impak ketika terhempas ke dalam salji.

Bangkai pesawat dan mayat mangsa-mangsa telah ditemui bergelimpangan di sempadan Czechoslovakia dan Jerman, di kampung Srbská Kamenice. Vulovic telah ditemui oleh salah seorang penduduk kampung yang mendengar jeritan kesakitan wanita itu yang meminta pertolongan.

Bruno Hanke adalah individu yang menemuinya selepas ternampak kaki wanita itu dalam bangkai pesawat yang terhempas. Ketika ditemui, Vulovic berada dalam keadaan nyawa-nyawa ikan kerana telah kehilangan banyak darah. Namun dia bernasib baik kerana pasukan penyelamat sampai ke tempat kejadian dengan pantas, sebelum membawanya ke hospital untuk dirawat.

Dalam sebuah temubual pada tahun 2002 (3 dekad selepas kejadian) bersama dengan Green Light Limited, sebuah syarikat latihan keselamatan yang berpangkalan di London, Vulovic meluahkan bahawa perkara pertama yang diingatinya adalah melihat kedua ibu bapa melawatnya di hospital. Dia berasa bingung mengapa dia berada di hospital pada waktu itu, seolah-olah tidak mengetahui kejadian sebenar.

Melihat keratan surat khabar hari berikutnya, dia berasa sangat terkejut dengan apa yang terjadi, tidak percaya bahawa dia satu-satunya individu yang terselamat. Siasatan mendapati kejadian tersebut berpunca daripada letupan bom yang diletakkan di ruangan kargo. Letupan tersebut telah memisahkan bahagian kokpit daripada seluruh bahagian lain.

Vulovic berada dalam keadaan koma selama beberapa minggu selepas insiden tersebut namun nasib menyebelahinya, kerana salji yang tebal dan terhempasnya kapal terbang di kawasan berpokok di lereng bukit berjaya mengurangkan impak pelanggaran yang menyelamatkan nyawanya.

Walaupun pada awalnya Vulovic lumpuh daripada bahagian pinggang dan ke bawah, dia berjaya sembuh sepenuhnya selepas beberapa bulan, dan meneruskan hidup secara normal untuk 40 tahun berikutnya.

Katanya kepada New York Times, "Fizikal saya telah rosak, dan doktor berjaya merawat saya kembali. Tiada siapa yang menyangka bahawa saya akan hidup sehingga kini.

Selepas sembuh, wanita itu meminta kepada majikannya untuk menyambung kerjanya semula sebagai seorang pramugari. Namun begitu, JAT Yugoslav Airlines menolak permintaan tersebut kerana khuatir penumpang akan mengenalinya. Menurut Vulovic, majikannya itu bertindak sedemikian kerana tidak mahukan perhatian berkaitan insiden tersebut diberikan kepada syarikat penerbangan itu.

Sebaliknya, mereka menawarkan jawatan di pejabat, dan dia menerimanya. Vesna Vulovic terus menggunakan khidmat penerbangan untuk melancong, dan sama sekali tidak pernah dilihat sebagai 'ancaman' kepada penumpang-penumpang lain. Katanya, "Penumpang lain sebenarnya lebih suka untuk duduk di sebelah saya."

Apapun, dia digelar sebagai hero di negaranya, dan terkenal sebagai 'wanita yang menipu kematian' di seluruh tenggara Eropah. Mungkin para penumpang lain melihatnya sebagai 'tuah' dalam setiap penerbangan yang disertainya.

Sehingga hari ini, masih tidak jelas perincian bagaimana bom berjaya melepasi keselamatan ketat di lapangan terbang. Satu teori mengatakan bahawa bomb tersebut dipasang di bahagian simpanan beg di bawah kokpit ketika perhentian di Copenhagen.

Teori lain mengatakan bahawa kapal terbang tersebut mempunyai masalah teknikal dan sedang mencari lokasi pendaratan yang selamat di Czechoslovakia. Namun disebabkan ianya terbang terlalu rendah, laju dan menghampiri sebuah fasiliti penyimpanan senjata nuklear, kapal terbang tersebut akhirnya ditembak oleh jet pejuang.

Walaubagaimanapun, tiada sebarang kotak hitam yang ditemui, tiada penangkapan yang dibuat, dan tiada apapun yang berjaya dibuktikan benar. Apapun kebenarannya, yang pasti insiden tersebut secara tidak sengaja telah meletakkan nama Vulovic di dalam Guinness World Records pada tahun 1985, sebagai satu-satunya individu yang masih hidup selepas melalui 'free fall' yang tertinggi tanpa payung terjun.

Selepas kemalangan tersebut, Vulovic menggunakan popularitinya untuk menentang ketidakadilan kerajaan diktator di negara asalnya yang pada ketika itu di bawah pemerintahan Presiden Slobodan Milosevich. Pada 23 Disember 2016, wanita itu akhirnya meninggal dunia di apartmentnya di Belgrade pada usia 66 tahun.


Kisah Kejayaan Sekumpulan Pelajar MIT Menewaskan Kasino di Las Vegas

Sekitar tahun 1990an, sekumpulan pelajar daripada Massachussets Institute of Technology (MIT) telah membentuk sebuah pasukan blackjack (judi) yang akhirnya menjadi terkenal di seluruh dunia kerana kejayan mereka meraih kemenangan yang besar.

Mereka mencapai sesuatu yang dilihat sangat mustahil untuk dilakukan, mereka 'menewaskan' Las Vegas. Umum tahu bahawa pihak kasino sentiasa mempunyai kelebihan untuk menang dalam sesebuah permainan judi. Namun para pelajar MIT ini mempunyai teknik yang berkesan dalam permainan blackjack, memberikan mereka keuntungan besar setiap kali mereka bermain.

Untuk mempelajari asas-asas permainan popular ini, seseorang hanya perlu membaca buku panduan kasino seperti 'Ladbroke’s casino guide for beginners', atau sekadar berguru dengan Google atau Youtube. Namun, dengan mempelajari secara mendalam, dan melalui latihan serta menggunakan logik, pasukan MIT tersebut berjaya membawa permainan blackjack ini ke suatu tahap yang lebih tinggi.

Pasukan tersebut sebenarnya bukanlah terdiri daripada sekumpulan pelajar jurusan matematik semata-mata, yang menjadi salah faham dalam kalangan masyarakat di luar sana. Sebaliknya, pasukan ini berkembang dan berubah dari tahun ke tahun dengan penyertaan ahli baru, dan ahli lama meninggalkan pasukan, atau mereka dibuang kerana teknik permainan yang teruk.

Para pelajar ini melakukan eksperimen dengan teknik 'pengiraan kad' (card counting) di kampus universiti mereka, namun tidak pernah sama sekali menggunakannya untuk berjudi di kasino. Sehinggalah pada suatu hari mereka terserempak dengan seorang graduan dari Harvard University yang bernama Bill Kaplan.

Sejak berusia 18 tahun lagi, Bill telah menggunakan model matematik untuk memenangi permainan blackjack di seluruh dunia, menggunakan modal sebanyak $USD1,000, dan menjadikannya kepada $USD30,000 dalam masa 9 bulan sahaja. Terdengar perbualan Kaplan tentang kejayaan beliau di Vegas, para pelajar MIT ini menjemput beliau untuk mengajar mereka. Dari sini, bermulalah episod kejayaan pasukan blackjack MIT.

Jeff Ma dan Mike Aponte adalah antara pemain dalam pasukan tersebut yang paling terkenal. Ramai lagi ahli pasukan tersebut yang memilih untuk menyembunyikan identiti mereka sehingga hari ini. Ada di antara mereka yang telah dipenjarakan kerana cuba mempraktikkan teknik pengiraan kad di luar negara.

Ketika kemuncak kejayaan mereka, pasukan ini mempunyai kira-kira 80 orang pemain. Pasukan blackjack MIT ini hanya mempunyai satu matlamat, iaitu untuk menewaskan dealer (kasino) dan menang besar, dan mereka berjaya melakukannya dengan mudah. Kisah mereka ini menjadi sangat terkenal sehinggakan Holywood tertarik untuk menghasilkan filem berkenaan mereka. Maka terhasil lah filem 21.

Di bawah didikan Kaplan, para pelajar ini menggunakan pengetahuan matematik dan teknik pengiraan kad untuk meramal kemunculan kad-kad yang diingini ketika permainan. Ahli pasukan tersebut akan berlatih selama berbulan-bulan sebelum mereka dibenarkan bermain.

Mereka wajib melalui dan melepasi beberapa siri ujian sebelum dibenarkan bermain di kasino-kasino besar. Antara salah satu ujiannya adalah menewaskan dealer di kasino tempatan. Apabila mereka melepasi kesemua ujian, dan diyakini sudah bersedia, mereka akan ditempatkan di beberapa kasino berasingan di Las Vegas bagi mengelakkan sebarang kecurigaan.

Antara kejayaan besar pasukan tersebut adalah memenangi $USD400,000 di Las Vegas ketika bermain hanya di hujung minggu. Mereka akan terus menjalani latihan walaupun menang besar, bagi menyempurnakan teknik pengiraan kad dan meningkatkan kebarangkalian untuk menang setiap kali bermain. Setiap pemain berupaya memenangi sekurang-kurangnya USD30,000 setiap kali mereka bermain.

Mereka kemudiannya menggunakan pengalaman tersebut untuk menghasilkan beberapa program komputer sebagai langkah menyempurnakan lagi teknik tersebut, mengajar mereka langkah seterusnya untuk setiap situasi yang berbeza, demi memastikan mereka terus menang.

Kebanyakan ahli-ahli pasukan blackjack MIT sudah terbiasa dengan kehidupan mewah yang hadir bersama kemenangan mereka. Tidak menjadi rahsia bahawa mereka yang berjudi pada jumlah yang besar akan diberikan layanan istimewa seperti akses kepada unit penthouse dan tiket percuma ke acara-acara besar.

Walaubagaimanapun, kejayaan pasukan ini juga menjadi penyebab kepada kejatuhan mereka. Disebabkan kemenangan yang konsisten, mereka berjaya menarik perhatian ramai pihak, termasuklah pihak kasino sendiri. Kasino-kasino di Las Vegas mula curiga dengan aktiviti mereka, dan mula mengupah penyiasat persendirian untuk menyiasat, dan mengesan ahli-ahli pasukan tersebut.

Ramai daripada mereka berjaya ditangkap dan diancam untuk tidak lagi bermain di kasino-kasino di Las Vegas. Ada antara mereka yang dipukul dengan teruk. Ada juga ahli pasukan blackjack MIT yang membelot dengan memberi nama rakan-rakan mereka kepada pihak kasino kerana tamak dengan habuan wang ringgit.

Pasukan blackjack MIT tidak lagi berdaya untuk meneruskan aktiviti tersebut kerana terlalu berisiko. Pasukan tersebut akhirnya dibubar. Sehingga hari ini, secara teknikalnya, teknik pengiraan kad adalah sah dari segi undang-undang, namun kebanyakan kasino akan melakukan apa sahaja bagi menghalangnya.


5 Virus Komputer Paling Bahaya dan Binasa di Dunia

Sekitar awal tahun 2000an, serangan virus seperti ILOVEYOU dan Code Red telah menyebabkan impak yang binasa kepada banyak pihak. Namun harini, dengan penciptaan antivirus seperti Kaspersky dan AVG, virus-virus seperti ini mudah sahaja 'dibunuh'. Teruskan membaca untuk mengetahui lebih lanjut tentang 5 virus komputer yang paling bahaya di dunia.

Dipercayai dicipta oleh Pasukan Pertahanan Israel dengan kerjasama kerajaan Amerika Syarikat, Stuxnet adalah satu contoh virus yang dicipta dengan tujuan perang siber, bagi mengganggu usaha nuklear oleh kerajaan Iran. Virus ini telah dianggarkan berjaya merosakkan satu per lima sentrifugal nuklear Iran dan hampir 60 peratus jangkitan disasarkan ke seluruh Iran.

Cacing (worm) komputer ini direka untuk menyerang industri Programmable Logic Controllers (PLC) yang membolehkan proses mesin diautomatikkan. Ianya secara khusus mensasarkan perisian PLC ciptaan Siemens, dan disebarkan melalui USB drives yang dijangkiti virus berkenaan.

Sekiranya komputer yang dijangkiti tidak mempunyai perisian Siemens, virus tersebut akan menjadi tidak aktif, namun akan menjangkiti lain-lain komputer dengan cara yang terhad. Sekiranya perisian tersebut wujud, ia kemudiannya akan mengubah kelajuan mesin, menyebabkannya hancur. Siemens akhirnya menemui cara untuk membuang malware tersebut daripada perisian mereka.

Dinamakan sempena dengan seorang penari eksotik dari Florida, virus Melissa dihasilkan oleh David L. Smith pada tahun 1999. Ianya bermula sebagai sebuah dokumen Word yang dijangkiti, dimuatnaik ke laman sesawang alt.sex, dengan dakwaan ianya adalah kata laluan (password) kepada laman-laman pornografi. Selepas dimuat turun dan dibuka, dokumen tersebut akan membebaskan virus berkenaan.

Virus ini akan menghantar email dokumen tersebut kepada 50 orang di dalam senarai alamat email individu terbabit. Hal ini menyebabkan peningkatan trafik email yang mendadak, mengganggu perkhidmatan email kerajaan dan syarikat-syarikat. Smith akhirnya berjaya ditangkap selepas pihak berkuasa berjaya menjejaki bahawa dokumen Word tersebut adalah daripadanya.

Fail tersebut sebenarnya telah dimuat naik menggunakan sebuah akaun AOL yang dicuri, dan dengan bantuan syarikat AOL, pihak berkuasa hanya mengambil masa kurang daripada seminggu untuk menahan Smith selepas wabak itu disebarkan. Dia memberi kerjasama kepada FBI dalam membantu menangkap pencipta-pencipta virus yang lain, dan antara yang berjaya ditahan termasuklah pencipta virus Anna Kournikova.

Di atas kerjasama yang diberikannya, hukuman penjara ke atas Smith dikurangkan daripada 10 tahun kepada 20 bulan, dengan denda sebanyak $USD5000. Virus ciptaannya itu telah dilaporkan menyebabkan kerugian sebanyak $USD80 juta.

Turut dikenali sebagai Downup atau Downadup, Conficker adalah sejenis virus yang tidak diketahui siapa penciptanya, pertama kali dikesan pada tahun 2008. Namanya diambil daripada sebuah perkataan Inggeris, iaitu configure. Virus ini menyerang komputer menggunakan kelemahan dalam sistem operasi bagi menghasilkan botnet. Botnet adalah sebuah rangkaian komputer peribadi yang telah dijangkiti dengan perisian jahat tanpa pengetahuan pemiliknya.

Malware (virus) ini telah menjangkiti lebih daripada 9 juta komputer di seluruh dunia, menjejaskan aktiviti kerajaan, perniagaan dan individu. Ianya adalah antara jangkitan virus komputer yang paling teruk pernah berlaku, menyebabkan kerugian sekitar $USD9 bilion.

Virus ini berfungsi dengan mengeksploitasi kelemahan perkhidmatan rangkaian. Sekali dijangkiti, virus ini akan menetapkan semula (reset) polisi lockout akaun, menyekat akses kemas kini Windows dan perisian antivirus, mematikan beberapa perkhidmatan tertentu dan mengunci akaun pengguna.

Ia kemudiannya akan memasang (install) perisian yang akan mengubah komputer seseorang kepada botnet slave dan scareware sebagai helah untuk mencuri duit pemilik komputer. Kegiatan virus ini berjaya dipatahkan setelah Microsoft membekalkan patch kepada vendor antivirus untuk dikemaskini.

Cacing Windows ini pertama kali ditemukan pada tahun 2004, di mana ianya dihasilkan oleh seorang pelajar sains komputer iaitu Sven Jaschan. Sven adalah individu yang sama bertanggungjawab menghasilkan virus Netsky. Komputer yang dijangkiti virus Sasser akan menjadi sangat perlahan, dan merosakkan perkakas elektronik tersebut.

Kesan virus ini adalah sangat menggusarkan. Cacing virus mengambil kesempatan ke atas kelemahan penimbal limpahan dalam Local Security Authority Subsystem Service (LSASS), yang mengawal polisi keselamatan akaun pemilik, menyebabkan operasi komputer terganggu dan terhenti.

Ianya akan turut menggunakan sumber-sumber sistem untuk menyebarkan dirinya secara automatik ke komputer-komputer lain melalui Internet. Virus ini telah dilaporkan berjaya menjangkiti lebih daripada sejuta komputer, memberi impak negatif kepada operasi kritikal dunia seperti syarikat penerbangan, agensi berita, pengangkutan awam, hospital dan lain-lain.

Secara keseluruhannya, virus ini telah menyebabkan kerugian sebanyak $USD18 bilion. Sven telah didakwa, namun disebabkan dia masih bawah umur, dia hanya digantung selama 21 bulan daripada institusi pendidikannya.

Mula muncul sekitar tahun 2004, Mydoom adalah sejenis virus Windows yang menjadi salah satu cacing penyebar email paling pantas selepas ILOVEYOU. Pencipta virus ini tidak diketahui identitinya, namun sesetengah pihak percaya bahawa penciptanya itu dibayar untuk menghasilkan virus tersebut memandangkan ia mengandungi mesej, "Andy, saya hanya buat kerja saya, tiada apa-apa yang peribadi, maaf."

Virus ini dinamakan oleh seorang pekerja McAfee, Craig Schmugar salah seorang individu awal yang berjaya mengesannya. 'Mydom' sebenarnya adalah sebahagian daripada baris teks di dalam kod program, iaitu 'my domain'. Merasakan bahawa virus ini akan memberi impak yang binasa, Craig menambah perkataan 'doom' kepada virus ini. Doom membawa maksud azab.

Seperti virus-virus lain dalam senarai ini, mydoom tersebar melalui email. Apabila diklik, ianya akan menyebarkan dirinya (virus) kepada semua alamat di dalam buku alamat email pengguna, dan menyalinkan dirinya ke dalam folder program P2P melalui rangkaian tersebut.

Virus ini dipercayai dihasilkan bagi menyerang SCO Group (sebuah syarikat perisian Amerika) kerana konflik dalaman berkenaan hak pemilikan kod Linux. Virus ini telah menyebabkan kerugian sebanyak $USD38.5 bilion, dan ianya masih aktif dalam bentuk-bentuk tertentu sehingga hari ini.


10 Jenis Ketagihan yang Amat Sukar Diubati

Sudah menjadi lumrah seorang manusia sering bergantung kepada sesuatu dalam kehidupan. Namun, apabila kebergantungan itu telah melebihi had, ia boleh mencetuskan ketagihan.

Kebiasaannya apabila kita menyebut "ketagihan", sudah pasti antara perkara yang terlintas di fikiran adalah dadah, alkohol dan rokok. Sebenarnya, terdapat pelbagai jenis lagi ketagihan yang wujud yang boleh merosakkan akal dan fikiran seorang manusia. Kami kongsikan antara sepuluh jenis ketagihan yang sukar disembuhkan:

Tidak banyak makanan dalam dunia yang boleh menyebabkan anda ketagihan. Walau bagaimanapun, sebahagian besar makanan ketagih adalah berpunca daripada kentang. Ia dianggap sebagai makanan yang membuatkan seseorang tergoda untuk lebih kerap makan dengan banyak. Atas sebab itulah wujud istilah "couch potato" di negara Barat.

Persatuan Psikiatri Amerika menggunakan terma "binge eating" atau makan lewah untuk menjelaskan tentang gangguan di mana seseorang makan dalam kuantiti yang lebih banyak daripada orang lain dalam masa tertentu. Menurut Psychology Today, sesetengah makanan adalah hyperpalatable di mana ia dicipta khusus untuk mencapai satu tahap keseronokan sehingga seseorang berasa seolah-olah tidak boleh berhenti mengunyah.

Jadi, jika anda ingin makan kerepek kentang, pastikan anda makan secara sedikit dan berpada-pada untuk mengelakkan daripada menjadi ketagih. (sumber)

Cinta pastinya dianggap sebagai salah satu ketagihan terbesar manusia kerana ia adalah satu hubungan intelektual. Oksitosin adalah sejenis "hormon dakapan" yang dirembeskan oleh kelenjar pituitari yang menyebabkan perasaan cinta dalam diri manusia.

Orang yang ketagihan cinta akan sanggup menghabiskan masa, wang, tenaga dan usaha hanya untuk seseorang yang mereka cintai. Kebiasaannya si penagih menghargai individu ini lebih daripada diri sendiri dan fokus mereka adalah kebiasaannya keterlaluan. Pada masa kini, terdapat banyak kisah manusia yang ketagihan cinta sehingga mampu membunuh, mendera malah membunuh diri sendiri atas nama cinta.

Untuk mengelakkan daripada menjadi penagih cinta, seseorang mesti tahu dan sedar yang kita tidak boleh terlalu mengharapkan sesama insan. Perasaan manusia boleh berubah pada bila-bila masa sahaja, namun cinta yang paling agung sebenarnya adalah cinta kepada Yang Maha Esa. (sumber)

Membeli-belah kini sudah menjadi terlalu mudah dengan pelbagai aplikasi dan teknologi baru. Sama seperti orang ketagihan kerja, orang yang ketagih membeli-belah atau digelar "Shopaholic" cenderung untuk lebih berbelanja dan membazirkan wang dengan membeli pelbagai produk. Terdapat banyak jenis ketagihan membeli-belah antaranya pencari tawaran harga murah, shopaholic kompulsif atau suka berbelanja besar.

Membeli-belah berkait rapat dengan emosi di mana sesetengah penagih merasakan seolah-olah produk yang dibeli masih tidak memuaskan hati dan mereka berkecenderungan untuk membeli barang yang baru secara rekursif. (sumber)

Kata orang, terlalu banyak kerja boleh menjejaskan kesihatan mental dan fizikal seseorang. Ia jelas terbukti kerana wujudnya golongan "workaholic" yang sanggup bekerja tidak henti-henti. Ketagihan kerja sering dikaitkan dengan matlamat peribadi dan objektif seseorang individu.

Untuk mencapai sasaran jangka panjang, kerjaya seseorang boleh menjadi kriteria utama dalam kehidupan yang membuatkan mereka kehilangan minat dalam urusan harian dan prestasi.

Apabila seseorang lebih banyak bekerja, dia akan menerima bayaran yang lebih lumayan dan proses yang berulang-ulang inilah yang boleh menjurus ke arah ketagihan.

Antara simptom ketagihan kerja adalah sanggup pulang lewat malam walaupun tidak diperlukan, tidak cukup tidur kerana ingin menyiapkan kerja, sering mengelak hubungan mesra bersama ahli keluarga dengan alasan "banyak kerja", menjadi sangat defensif apabila bercakap dan sering memberikan reaksi yang agresif apabila ditanya hal-hal yang remeh.

Jika semua ini tidak dibendung dari awal, ada kemungkinan individu yang ketagihan kerja mendapat gangguan mental sehingga sanggup membunuh diri sendiri. (sumber)

Makanan sudah pasti menjadi salah satu sumber penting bagi manusia untuk meneruskan hidup. Namun, ada beberapa jenis makanan yang boleh menyebabkan ketagihan (selain kerepek kentang). Gula, misalnya, telah dibuktikan mempunyai faktor ketagihan yang sama seperti penyalahgunaan dadah jenis kokain.

Hari ini kecanggihan internet menjadi sebahagian besar penyumbang kepada ketagihan makanan kerana setiap pesanan hanya dibuat secara dalam talian dan makanan pun akan terus dihantar sehingga ke depan pintu rumah. Makanan ringan serta makanan segera mengandungi kandungan garam, gula dan lemak yang tinggi akan menyebabkan otak mengeluarkan lebihan dopamin yang menyebabkan efek serupa seperti ketagihan kokain.

Malah, lebih teruk lagi apabila ada sesetengah penagih yang mengalami perubahan tingkah laku sehingga menjadi ganas apabila sesi pemakanan mereka terganggu. (sumber)

Mungkin bunyinya sedikit aneh, namun fikiran negatif memainkan peranan penting dalam kehidupan seseorang yang sentiasa menyesali sesuatu perbuatan atau berfikir tentang perkara-perkara yang buruk secara berlebih-lebihan. Banyak kajian yang telah dijalankan membuktikan berfikiran negatif juga boleh menyebabkan ketagihan yang sama seperti pengambilan alkohol dan dadah.

Tabiat emosi manusia adalah agak ironik kerana lebih cenderung untuk terlalu fokus kepada perkara lampau yang negatif berbanding detik-detik yang menggembirakan sehingga sanggup membuang apa sahaja yang berisiko membuatkan emosi terganggu. Malah, ada yang lebih tenggelam dalam emosi sendiri sehingga sanggup merosakkan diri sendiri dan mengenepikan orang sekeliling.

Jika fikiran 'busuk' ini berterusan, si penagih akan mula meragui tentang segala-galanya dan mempunyai tanggapan buruk terhadap hampir semua perkara. Ketagihan ini amat membinasakan jika tidak dirawat dari awal.

Untuk mengelakkan ketagihan ini, kita perlulah menjadi seorang yang 'husnudzon' dengan sentiasa bersangka baik dan berfikiran positif. Cuba senaraikan segala kebaikan tentang seseorang/sesuatu dan janganlah kita biarkan nila yang setitik itu merosakkan keseluruhan isi belanga. (sumber)

Teknologi sememangnya berpotensi untuk merosakkan keupayaan mental seseorang. Sesetengah orang memang amat bergantung dengan kecanggihan teknologi untuk menjalani kehidupan seharian, namun dalam sesetengah kes ekstrem, ada manusia yang sanggup menjual buah pinggang semata-mata untuk memiliki telefon pintar atau tablet.

Bagi orang yang mengalami simptom ketagihan teknologi, mereka kurang berminat untuk melibatkan diri dengan aktiviti yang tidak mempunyai kaitan dengan gajet atau teknologi. Keadaan ini akan membuatkan mereka menjadi kurang aktif dalam kehidupan seharian. Mereka yang ketagihan teknologi juga adakalanya mengalami masalah sukar tidur sehingga boleh membawa kepada masalah mental. (sumber)

Merokok adalah salah satu ketagihan paling bahaya dalam dunia dan dalang utamanya adalah rokok dan tembakau itu sendiri. Sebatang rokok biasanya mempunyai kandungan nikotin yang boleh merosakkan bahagian otak yang mengawal isyarat sama ada "mencari makanan" atau "kebuluran".

Merokok bukan sahaja merosakkan pelakunya bahkan orang yang berada di sekeliling juga akan terkesan dengan perbuatan ini. Ramai saintis telah membuktikan sesiapa yang menghidu asap rokok (perokok pasif) mempunyai risiko yang lebih tinggi untuk mendapat penyakit daripada perokok itu sendiri.

Merokok boleh menyebabkan pencemaran udara 10 kali ganda berbanding udara kotor yang dihasilkan sebuah kereta diesel. Nikotin diketahui akan membuatkan seseorang itu berasa tenang. namun si perokok akan menjadi ketagih dan sentiasa terikat dengannya.

Ketenangan yang dirasakan itu cumalah perasaan bersifat sementara sahaja tetapi tabiat merokok itu sendiri akan meninggalkan kesan buruk jangka panjang kepada otak dan tubuh badan. Pilihlah mana yang anda mahu.

Semua orang tahu bahawa pengambilan alkohol adalah berbahaya kepada kesihatan dan kita sering diingatkan mengenainya di mana-mana sahaja. Suatu masa dahulu alkohol merupakan sesuatu yang dianggap mewah dan sering diminum oleh golongan yang berkemampuan sahaja. Namun, lama-kelamaan, tabiat meminum alkohol seolah-olah menjadi 'minuman ruji' bagi sesetengah orang dan mereka merasakan hidup tidak lengkap tanpa alkohol.

Hari ini, pengambilan alkohol di kalangan remaja dan anak-anak muda adalah lebih kerap berlaku berbanding golongan dewasa. Ketagihan dan pengambilam alkohol secara berlebihan juga menjadi salah satu penyumbang utama dalam masalah kesihatan yang berkaitan hati, sistem saraf, perut dan jantung.

Ketagihan dadah merupakan ketagihan yang paling banyak membawa maut sehingga ke hari ini. Ketagihan dadah ini sebenarnya adalah salah satu penyakit otak yang boleh membawa kepada perubahan struktur otak itu sendiri. Lebih 5% populasi dunia didapati menggunakan dadah terlarang dan tahukah anda, usaha untuk memulihkan serta merawat setiap pesakit di dunia ini mungkin mencecah nilai sehingga RM 1 trilion.

Dadah 'power' seperti Kokain dan Heroin boleh menyebabkan seseorang itu ketagih walaupun hanya mencubanya sekali sahaja. Dadah seperti itu juga boleh menyebabkan kesan lain seperti pendarahan hidung, kerosakan otak, serangan jantung dan banyak lagi. Lebih 200,000 orang menemui ajal setiap hari disebabkan Kokain dan Heroin sahaja, belum dikira kes maut akibat dadah-dadah jenis lain.

Jika seorang penagih terlalu kerap mengambil dadah, akan sampai satu tahap di mana mereka tidak boleh hidup langsung tanpanya dan proses pemulihan akan menjadi hampir mustahil.

Tidak kiralah sama ada dadah 'tumbuhan' atau sintetik, jauhkanlah diri anda daripada terjebak dengan najis dadah. Sekiranya rakan-rakan anda sering memujuk dan mengajak anda menghisap dadah, mungkin sudah tiba masa anda mula mencari sahabat baru yang lebih indah budi pekertinya. Janganlah sesekali merosakkan diri sendiri kemudian terpaksa melibatkan orang tersayang di sekeliling anda dengan masalah ketagihan yang dialami.


Apa Yang Masyarakat Zaman Dahulu Buat Dengan Petroleum?

Apabila berbincang tentang petroleum, pandangan kita jelas tertumpu kepada usaha serta teknologi yang digunakan oleh masyarakat zaman moden dalam mencari gali petroleum.

Kisah James Young dan Edwin Drake, dua individu yang bertanggungjawab membuka telaga minyak pertama di Pennsylvania kerap menjadi sebutan sebagai permulaan hubungan petroleum dengan manusia.

Walaupun begitu, manusia sebenarnya telah pun lama menggunakan hasil bumi ini sejak sekian lama dalam pelbagai cara, cuma cara penemuannya nyatalah berbeza.

Sebenarnya masyarakat zaman dahulu sudahpun menggunakan bahan petroleum dalam bentuk 'bitumen' atau lebih dikenali sebagai tar. Bitumen adalah hasil bumi yang pekat, berminyak serta berwarna hitam yang terhasil disebabkan proses reputan yang berlaku di dalam tanah.

Rekod menunjukkan bitumen sebenarnya sudah pun digunakan selama lebih 40,000 tahun oleh manusia dalam pelbagai bentuk kegunaan serta dijadikan alat pelinciran atau perlindungan.

Penemuan sebuah lokasi sumber minyak yang pertama di dunia direkodkan ditemui di sebuah kawasan bernama Hit, yang kini terletak di negara Iraq. Sumber yang terletak berdekatan dengan Sungai Euphrates itu mempunyai sebuah lokasi yang mengandungi 'kebocoran minyak' atau 'oil seep,' serupa seperti sebuah mata air namun mengeluarkan cecair hitam yang mudah terbakar serta tidak telus air.

'Oil seep' ini mampu ditemui di merata-rata tempat di seluruh dunia dan dipercayai adalah sumber pertama manusia dalam mengenali bitumen. Menurut beberapa pendapat, orang-orang kuno neanderthal pun menggunakan bitumen sebagai ejen pelekat perkakasan-perkakasan mereka, berikutan penemuan-penemuan peralatan mereka di Gua Cheii, Romania dan Umm El Tlel di Syria.

Tradisi menjadikan bitumen atau tar ini sebagai ejen pelekat terus ditambah baik dan digunapakai masyarakat generasi berikutnya. Dipercayai semenjak 6000 tahun dahulu, manusia sudah pun menggunakan tar yang disapu di antara batu-bata dalam pembinaan rumah mereka, sama seperti kita menggunakan simen untuk membina dinding.

Bitumen juga digunakan secara meluas sebagai penyalut bagi menghasilkan barangan tidak telus air oleh masyarakat zaman dahulu. Mereka menggunakan tar dalam membina tab mandi, pasu dan bot. Orang-orang Babylon juga dipercayai turut sama menggunakan tar ini bagi menyelaputi kapal yang mereka bina.

Sekitar 1100BC, penyelidik juga menemui bitumen digunakan dalam proses pengawetan mayat oleh masyarakat Mesir lama. Dipercayai mereka menggunakan campuran bitumen dengan lemak, lilin yang dihasilkan oleh lebah dan resin dalam menghasilkan cecair yang mampu melindungi tubuh yang ingin diawetkan.

Majoriti masyarakat zaman dahulu menggunakan teknik serupa dalam memproses bitumen bagi kegunaan mereka. Bitumen atau tar akan dipanaskan sehingga cair dan kemudiannya akan ditambah bahan untuk memekatkan atau mencairkannya, bergantung kepada kegunaan.

Sejenis bahan yang digelarkan 'ochre' yang tergolong dalam kumpulan besi akan ditambah bagi memekatkan lagi bitumen. Bagi mencairkannya pula, bitumen akan ditambahkan dengan resin dan lilin lebah. Aktiviti jualan bahan berasaskan bitumen ini sebenarnya sudah bermula sekian lama, dengan bitumen yang sudah diproses mampu dijual lebih mahal harganya berbanding bitumen dalam keadaan asal.

Aktiviti penjualan bitumen ini sebenarnya sudah bermula sejak era 3600BC hingga 3100BC. Orang-orang Mesopotamia sudah pun mewujudkan koloni-koloni perniagaan bitumen di kawasan bahagian tenggara wilayah mereka. Rekod penyelidikan menunjukkan selain daripada perdagangan kain, batu, tembaga dan kayu, bitumen juga menjadi salah satu barang dagangan mereka dengan sumber bitumen di Hit, Iraq dijadikan sumber utama bahan tersebut.

Salur minyak yang kita gunakan sekarang ini sebenarnya sudah pun berakar umbi sejak tahun 400BC lagi. Masyarakat China zaman dahulu pernah membina dan menggunakan sistem saluran minyak bagi kegunaan mereka di Peking.

Permulaan penjualan minyak dalam zaman moden pula bermula dengan penjualan minyak untuk tujuan perubatan oleh masyarakat asal Amerika. Kaum Seneca menjadi pengeluar terbesar minyak ketika itu dan minyak mereka terkenal sebagai minyak yang mampu mengubat beberapa penyakit dengan sangat berkesan.

Minyak sehinggalah lewat abad ke 19 tidak menarik minat orang ramai, disebabkan pada zaman tersebut aktiviti cari gali lebih mementingkan penemuan sumber air dan garam sebagai fokus. Situasi itu mula berubah selepas lampu mudah alih minyak tanah yang dicipta pada tahun 1854 oleh seorang lelaki bernama John Austin, menggantikan lampu yang menggunakan minyak daripada arang.

Berikutan minyak tanah atau 'kerosene' mampu membakar dengan lebih terang dan bersih bagi aktiviti cari gali di kawasan gelap, permintaan terhadapnya mula meningkat. Samuel Downer Jr. memfailkan hakcipta nama 'kerosene' sebagai nama rasmi kepada minyak tanah pada tahun 1859.

Bermula daripada populariti lampu minyak tanah, permintaan terhadap minyak semakin lama semakin meningkat sehingga menyebabkan sumber minyak yang diperolehi daripada ikan paus dan sumber arang batu mengalami penurunan permintaan.


13 Syarikat Gergasi Dan Terkenal Dari Barat Yang Dibeli Oleh China

Sepertimana yang kita ketahui, China merupakan negara kedua dalam dunia dengan kuasa membeli paling tinggi selepas Amerika Syarikat. Pada tahun 2017, China telah mencatatkan GDP atau kuasa membeli keseluruhan negara mencecah sehingga RM 95.61 trillion.

Jumlah ini juga termasuk pembelian dan pelaburan mereka di luar negara. Banyak syarikat terkenal di barat yang sudahpun diambil alih atau dibeli oleh syarikat dari China. Berikut adalah senarai beberapa syarikat barat yang menjadi milik pelabur dari China.

Syarikat yang berasal dari Sweden ini terkenal dengan keretanya yang mempunyai ciri keselamatan dan daya ketahanan yang tinggi. Volvo yang diasaskan pada tahun 1927 ini menghasilkan pelbagai kenderaan mewah jenis SUV, station wagon, sedan dan juga compact executive sedan.

Syarikat ini mempunyai lebih dari 2,500 pengedar di seluruh dunia. Pada 2009, syarikat kereta Ford telah mengambil alih syarikat Volvo sebelum menjualnya kepada kepada Zhejiang Geely Holding Group dengan harga RM5.44 billion pada tahun 2010.

Syarikat yang sama membeli Volvo iaitu Zhejiang Geely Holding Group telah membeli The London Taxi Company pada tahun 2013. Pada ketika itu, syarikat Manganese Bronze yang menguruskan teksi hitam terkenal Britain ini telah mengalami masalah berhadapan dengan muflis sebelum diselamatkan dengan pembeliannya pada harga RM 59.8 juta.

Weetabix merupakan syarikat pengeluar makanan bijirin kedua terbesar di United Kingdom. Antara produk terkenal syarikat ini adalah bijirin sarapan klasik seperti Ready Brek dan Alpen.

Pada tahun 2012, syarikat ini telah diambil alih oleh syarikat Bright Foods yang berpengkalan di Shanghai, China dengan harga RM 6.55 billion dan menjadi pemegang saham terbesar syarikat Weetabix dengan pegangan sebanyak 60%.

GE Appliances adalah salah satu syarikat terkenal Amerika yang menghasilkan peti sejuk, mesin basuh dan beberapa alatan isi rumah yang lain. Namun, syarikat yang berpangkalan di Lousville, Kentucky ini telah dibeli oleh syarikat alatan isi rumah dari China iaitu Haier dengan harga RM 23.45 billion pada awal tahun 2016.

Cerruti adalah sebuah syarikat fesyen yang ditubuhkan di Paris pada tahun 1967 oleh seorang pereka fesyen Itali iaitu Nino Cerruti. Akan tetapi, syarikat ini sebenarnya telah diasaskan oleh datuk Nino sendiri pada tahun 1881 ketika menubuhkan syarikat tekstil Lanificio Fratelli Cerruti di Biella, Itali.

Syarikat yang menjadi pengeluar kepada pakaian mewah, minyak wangi, barangan kulit, jam dan aksesori ini telah dijual kepada syarikat Trinity yang berpangkalan di Hong Kong pada tahun 2010 dengan harga RM 306.4 juta.

Motorola adalah sebuah syarikat telekomunikasi Amerika yang diasaskan pada 25 September 1928 di Schaumburg, Illinois. Setelah mengalami kerugian sebanyak RM 17.8 billion dari tahun 2007 hingga 2009, syarikat ini telah terbahagi kepada dua syarikat bebas dan berasingan iaitu Motorola Mobility dan Motorola Solutions pada 4 Januari 2011.

Pada tahun 2014, syarikat pengeluar komputer Lenovo dari China telah membeli Motorola Mobility dengan harga RM 12 billion. Motorola Mobility menggunakan logo berwarna merah dan khusus dalam pengeluaran telefon pintar manakala Motorola Solutions pula memakai logo berwarna biru dan khusus dalam pengeluaran radio kawalan jauh polis dan pelbagai peralatan perhubungan yang lain.

Pada tahun 2013 kelab bolasepak Inter Milan telah menjual sebahagian besar sahamnya kepada seorang hartawan Indonesia bernama Erick Thohir yang memegang 70% daripada saham kelab itu.

Kemudian pada tahun 2016 pula saham Thohir dan ahli keluarga Moratti yang memegang 29.5% saham syarikat telah diambil alih oleh Suning Holdings Group yang berpangkalan di Nanjiang yang melabur sebanyak RM 1.26 billion dan mawakili 69% daripada saham syarikat.

Syarikat ini ditubuhkan di Milan, Itali pada tahun 1872 oleh Giovanni Battista Pirelli. Syarikat ini terkenal sebagai pengeluar tayar ekslusif dan digunapakai di dalam perlumbaan F1 untuk sekian lama.

Pada tahun 2015, sebuah syarikat iaitu China National Chemical Corporation telah membeli Pirelli dengan harga RM 33.1 billion dan mencatat rekod sebagai pembelian syarikat Italy terbesar oleh syarikat milik China.

Tommee Tippee merupakan salah satu jenama bayi yang terkenal di dunia dan merupakan jenama bayi nombor satu di United Kingdom. Antara produk terkenal syarikat ini adalah botol susu bayi yang dikenali kerana ketahanannya.

Pada awal tahun 2016, syarikat Tommee Tippee dan syarikat induknya iaitu Mayborn Group telah dibeli oleh sebuah syarikat insuran Ping An dari China dengan harga RM 1.63 billion.

Syarikat yang sebelum ini dikenali dengan nama Club Méditerranée SA merupakan sebuah syarikat yang mempunyai pengkhususan dalam pakej percutian di serata dunia.

Syarikat yang beribu pejabat di Perancis ini telah dibeli oleh syarikat dari China iaitu Fosun International pada tahun 2015 dengan harga sebanyak RM 4.68 billion.

MG Motor merupakan sebuah syarikat pengeluar kenderaan dari United Kingdom yang beribu pejabat di Longbridge, Birmingham. Syarikat ini diselamatkan oleh SAIC Motor dari Shanghai pada tahun 2005 dengan pembelian sebanyak RM 255 juta setelah syarikat induknya iaitu MG Rover jatuh muflis.

Pada tahun 23 September 2016, SAIC Motor telah menutup kilang pengeluaran MG di Longbride dan memindahkan kesemua operasinya ke China.

Syarikat PizzaExpress ini ditubuhkan pada tahun 1965 oleh Peter Boizot dan merupakan salah satu restoran pizza paling terkenal United Kingdom. Restoran ini mempunyai sebanyak 470 cawangan di serata UK dan lebih 100 lagi di serata Eropah, China, India dan juga Timur Tengah.

Pada tahun 2014, kumpulan syarikat pizza ini telah dijual kepada syarikat ekuiti yang berpangkalan di China iaitu Hony Capital dengan harga sebanyak RM 4.89 billion.

Ironman terkenal sebagai salah satu perlumbaan Traithlon terkenal dunia. Pada asalnya jenama Ironman ini telah diasaskan oleh Hawaii Triathlon Corporation dan dijual kepada World Triathlon Corporation.

Selepas itu syarikat World Triathlon Corporation telah dibeli pula oleh Providence Equity Securities dengan harga RM 351.6 juta. Pada tahun 2015 pula, sebuah syarikat dari China iaitu Dalian Wanda Group pula telah membeli syarikat Providence Equity Partners LLC dengan harga RM 3.99 billion sekaligus menjadi pemilik kepada jenama Ironman ini.


Penempatan Purba Yang Muncul Kembali Setelah Keringnya Tasik - St. Thomas

Pengeringan sungai adalah fenomena alam yang berlaku secara semulajadi. Sebagai sumber penting dalam kehidupan seharian, perkara ini tentulah membimbangkan. Bagaimana kalau semua tasik dan lautan di dunia ini kering selama-lamanya?

Perkara ini ada kami kupas dalam artikel Apakah Akan Terjadi Sekiranya Lautan Menjadi Kering? dengan memberikan beberapa kemungkinan yang akan berlaku sekiranya perkara ini benar-benar terjadi.

Sebelum ini, kami juga ada memberikan senarai 7 sungai yang semakin mengering di seluruh dunia. Salah satu sungai yang kami muatkan dalam senarai ini adalah Tasik Mead yang terletak di Nevada, Amerika Syarikat. Menariknya, pengeringan air di sungai ini telah membawa kepada penemuan bandar lama, St. Thomas yang dahulunya tenggelam.

Penempatan St. Thomas diasaskan sekitar tahun 1865 yang akhirnya menjadi sebahagian daripada kawasan Tasik Mead di Nevada. Ketika zaman kemuncaknya, kawasan ini pernah mencapai 500 orang penduduk dengan aktiviti ekonomi utama adalah pertanian.

Sewaktu penempatan ini diasaskan, penduduk menyangka penempatan mereka berada dalam kawasan daerah Utah. Walau bagaimanapun, setelah kajian dan proses persempadanan semula, kawasan mereka diisytiharkan berada dalam kawasan Nevada dan bukannya Utah seperti disangka.

Akibatnya, pihak pemerintah telah mengarahkan penduduk St. Thomas untuk membayar cukai kepada mereka. Bukan itu sahaja, pihak pemerintah turut menuntut bayaran cukai bagi 5 tahun sebelumnya iaitu semenjak penempatan itu diwujudkan disitu.

Selain itu, pihak pemerintah juga meminta bayaran ini dilakukan dengan emas sahaja. Hal ini menyebabkan kemarahan penduduk sehingga memaksa mereka meninggalkan kawasan tersebut tanpa membayar satu sen pun kepada pihak pemerintah.

Kesemua penduduk telah bertindak memusnahkan rumah dan membakar tanaman mereka sebelum meninggalkan kawasan tersebut pada tahun 1871. Mereka dikatakan telah membina semula beberapa buah penempatan sepanjang lembah yang dikenali sebagai Long Valley. Kini, bandar-bandar itu dikenali sebagai Glendale, Orderville dan Mount Carmel.

Setelah penduduk asal St. Thomas berpindah keluar, beberapa orang telah datang ke kawasan ini dan mengambil alih kawasan ini. Namun, terdapat juga beberapa penduduk asal yang terus menetap di sini seperti Daniel Bonelli yang bercucuk tanam, melombong dan menguruskan bisnes pengangutan feri di Sungai Colorado.

Pada tahun 1928, Presiden Amerika Syarikat pada ketika itu Calvin Coolidge telah menandatangani sebuah perjanjian yang membenarkan pembinaan sebuah empangan yang dikenali sebagai Empangan Boulder (kini dikenali sebaga Empangan Hoover).

Setelah siapnya empangan ini, Tasik Mead mula penuh dengan takungan air sehingga memaksa bandar kecil ini terpaksa dikosongkan  buat selama-lamanya. Semenjak itu, kawasan ini terus ditenggelami air dan tenggelam dalam lipatan sejarah.

Kini, Tasik Mead semakin mengering dan dikatakan berada di paras terendah dalam masa 40 tahun. Ini membawa kepada penemuan semula "bandar hantu" St. Thomas. Berikutan fenomena ini, bandar kecil ini dijangka akan terus wujud untuk beberapa tahun lagi sebelum tenggelam semula apabila tasik ini mula mendapat bekalan air daripada salji gunung Rocky Mountain yang semakin mencair.

Kawasan ini kini diletakkan di bawah seliaan National Park Service dan diisytiharkan sebagai kawasan sejarah yang mesti dipelihara. Pelancong boleh datang melawat kawasan ini dimana mereka boleh melihat kesan-kesan binaan bangunan yang dahulunya terdapat disini antaranya sekolah, pejabat pos, gereja, kedai dan sebagainya.


Anggur Paling Mahal Di Dunia Ini Berharga RM1157 "Sebiji" : Baka Ruby Jepun

Kebanyakan daripada kita mungkin sudah mengetahui bahawa Jepun adalah negara yang menghasilkan daging Wagyu, iaitu antara daging lembu termahal di dunia. Namun, tahukah anda negara matahari terbit ini turut menghasilkan buah anggur termahal di dunia?

Di Jepun, harga buah-buahan jauh lebih mahal daripada negara luar. Sebagai contoh, harga sebiji buah epal di sini lebih kurang $4 atau RM16. Malah, kerana kawalan ketat bagi menjaga kualiti buah-buahan, biasanya penjual hanya meletakkan buah tersebut selama 1 hingga 2 hari sebelum terpaksa dibuang kerana dianggap sudah tidak segar.

Setiap kali musim panas di Jepun, biasanya akan diadakan sebuah majlis lelongan buah-buahan premium. Majlis lelongan seperti ini biasanya menarik golongan kaya yang mahukan publisiti dan pemilik kedai yang mahu menawarkan makanan buah-buahan mewah kepada para pelanggan mereka.

Dalam sebuah majlis lelongan di Jepun, tembikai pernah dilelong pada harga $16,590. Di Jepun, buah tembikai dianggap sebagai raja buah dan berfungsi sebagai simbol status kekayaan seseorang. Ianya biasa dijadikan hadiah kepada golongan kaya dan orang kenamaan.

Pada tahun 2008, buah anggur jenis Ruby Roman telah dijual dalam sebuah majlis lelongan pada harga 100,000 Yen, iaitu sekitar RM3763 bagi setiap 700 gram atau bersamaan RM117.50 bagi sebiji buah anggur. Jumlah itu dikatakan harga tertinggi yang pernah dibayar untuk segugus buah anggur.

Namun, pada Julai 2016, segugus anggur Ruby Roman yang mempunyai berat 700 gram telah dijual pada harga 1.1 juta Yen atau bersamaan RM34733 telah dijual dalam sebuah majlis lelongan yang diadakan di Kanazawa. Segugus anggur tersebut mempunyai 30 biji anggur dan ini bermakna sebiji anggur tersebut berharga RM1157.880!

Anggur tersebut telah dibeli oleh seorang rakyat Jepun bernama Takamaru Konishi. Beliau merancang untuk mempamerkan buah anggur tersebut di pasar rayanya selama beberapa hari sebelum memberi peluang kepada para pelanggannya untuk merasai keenakan anggur tersebut secara percuma.

Percaya atau tidak, anggur Ruby Roman ini merupakan salah satu jenis anggur terbaru yang hanya diperkenalkan pada tahun 2008. Ianya merupakan sebuah projek yang dibiayai kerajaan Jepun. Proses penghasilan baka anggur unik ini dikatakan mengambil masa 14 tahun.

Nama Ruby Roman ini diberikan kepada anggur baru ini melalui sebuah referundum awam yang diadakan. Secara fizikalnya, anggur ini bersaiz lebih besar daripada anggur biasa yang dijual di pasaran. Bentuknya lebih bulat dan hanya kecil sedikit daripada sebiji bola ping pong.

Sebelum dijual, setiap biji anggur ini perlu melalui ujian pemeriksaan yang sangat ketat. Hanya anggur yang benar-benar melepasi syarat-syarat ini sahaja yang akan ditambah pelekat pengesahan dan layak untuk dijual di pasaran.

Pertama, setiap biji anggur mestilah mempunyai berat minimum 20g. Selain itu, peratusan gula bagi setiap biji anggur pula mestilah melebihi 18%. Warna pada setiap anggur tersebut juga perlulah kemerah-merahan seperti warna ceri dan tomato. Sekiranya syarat-syarat ini tidak dipenuhi, anggur tersebut sama sekali tidak akan dijual di pasaran.

Selain itu, terdapat juga anggur yang diklasifikasikan lebih "premium" dimana setiap biji anggur mestilah mempunyai berat sekurang-kurangnya 30g dan berat keseluruhan segugus anggur tersebut mestilah mempunyai berat minimum 700g. Anggur bagi kelas "premium" ini tentulah paling mahal harganya.

Syarat-syarat ketat yang diperkenalkan ini menyebabkan kuantiti anggur kelas "premium" Ruby Roman ini begitu terhad setiap tahun. Sebagai contoh, pada tahun 2010 hanya 6 gugus anggur yang memenuhi spesifikasi ini dan pada tahun 2011, tiada anggur yang berjaya memenuhi spesifikasi yang ditetapkan ini.